qundao/data-zh-poetry huggingface dataset:
送梁山軍徐秘丞
作者：劉敞
朝代：宋

鷾鴯一何智，俯仰人間遊。
落實不給視，去之畏少留。
高賢在天下，富貴如雲浮。
得失不概懷，損益寧所憂。
若人古巳亡，今復得徐侯。
詞科二十載，朝籍方見收。
四海厭名聲，廟堂多軰儔。
後時不自失，觀化君悠悠。
入辭未央廷，遠牧荒山陬。
去矣成獨往，豈嫌時俗羞。
送楊十一公緼之延平
作者：劉敞
朝代：宋

寡欲求易給，縦心居常安。
一爲淮陽卧，及再芳歲單。
處事非事事，居官豈官官。
念以拙者效，而爲朝責寛。
故人懷英邁，撫轡辱盤桓。
心期謝外奬，談笑用爲歡。
淹泊遂將永，望舒毁其團。
别君感匏繫，更欲愁且歎。
送楊十七秘丞知瀛州河間
作者：劉敞
朝代：宋

洪濤翻金堤，冀州變泥塗。
哀哉百萬室，所憂半爲魚。
流穴接道路，呻吟交里閭。
若無慈仁長，安使疲疹蘇。
子在新密時，治聲溢西都。
大水無麥禾，閔然若疾痛。
不忍使者求，建言解其粗。
邦人喜更生，老幼歡以呼。
繩墨制奸吏，弦歌訓諸儒。
復新卓侯廟，慕用已不誣。
今者河朔行，豈其易然乎。
彼將譽所試，况子材有餘。
但恨治者小，百里爲區區。
割雞用牛刀，孔聖所歎吁。
賢者必愛民，民活心乃愉。
幼學長行之，固爲聖人徒。
位下非所恤，勉哉寧君軀。
送楊慥
作者：劉敞
朝代：宋

著書非白首，待詔已公車。
試吏何用喜，慰親聊自如。
還從近關出，稍與京塵疏。
豈謂三年久，君方就子虚。
送楊景修秘校歸
作者：劉敞
朝代：宋

武夷曾孫塵外仙，手擕桂枝歸故山。
夸鄉始信一經是，衣錦不須三組還。
蓬萊觀書聊復爾，枳棘棲鸞殊未然。
野人放蕩辱先進，慚愧竹林諸阮間。
送楊闢同年
作者：劉敞
朝代：宋

昔在谷子雲，語妙氣縦横。
遨遊五侯間，談笑臨公卿。
丈夫伸知己，未必老一經。
懷寶迷其邦，古人誰謂平。
楊侯東州客，三歲不飛鳴。
雜沓二府書，繽紛委弓旌。
結靷西入關，長揖謝諸生。
風霜豈不永，意氣故自輕。
伊昔惟一劍，蒯緱吐悲聲。
當令代舍長，見我珠履榮。
送楘州王學士
作者：劉敞
朝代：宋

春草碧将歇，江南鶯亂飛。
王孫去有適，綵服粲生輝。
古郡富山水，斯人歌海沂。
惟應布寛詔，談笑樹風徽。
送次子敏歸河陰
作者：劉敞
朝代：宋

表裏山河險，成皋廣武間。
仕貧寧自佚，待次復空還。
壽酒千秋祝，兒衣五綵斑。
人生此樂少，何事慘離顔。
送汝南張秘校及第後之官
作者：劉敞
朝代：宋

從我陳蔡者，憐君不及門。
青雲期自致，鳴鶴果孤鶱。
仕道半綸重，及親三釜尊。
因聲謝汝士，爲喜月告存。
送沈康學士知常州
作者：劉敞
朝代：宋

三科妙選漢臺臣，君去分符牧遠人。
富貴須爲千騎長，中和好布萬家春。
山川陽羡由來勝，謡俗延陵自古淳。
曾是倦遊覉旅地，送行增羡兩朱輪。
送沖卿守高郵
作者：劉敞
朝代：宋

雞騖守樊籠，鴻鵠游四溟。
羡君一麾去，不負人間名。
孤帆西北風，海日東南明。
回首笑富貴，浮雲亦何輕。
我憶童子時，綵衣戲五亭。
離懷重自感，堕淚沾長纓。
送洛南周寺丞
作者：劉敞
朝代：宋

不知商洛道，空慕紫芝歌。
從事老将至，送君情獨多。
雙鳧尚方去，駟馬故鄉過。
想見揮弦樂，春風初扇和。
送焦生
作者：劉敞
朝代：宋

蒼鷹懷風雲，六月不忘習。
寒蛟待雷雨，深水聊自蟄。
多君起江湖，力學如不及。
擇師視洙泗，履奥窺所立。
翰飛自兹遠，變化誰能縶。
孤劍屢感激，四方慎翔集。
公子誠愛客，相門許長揖。
結轡因北游，揮手謝朋執。
藏書就史氏，觀國榮天邑。
藉甚諸公間，青紫亦可拾。
寧復悲歸來，眷眷兒女泣。
送獻臣是時獻臣侍親之淮南予亦且侍行臨荆州獻臣先從東門出故有此作
作者：劉敞
朝代：宋

風土樂荆楚，塵埃倦都洛。
東遊欣邂逅，勿復驚離索。
尚悔不同舟，令人慚李郭。
送王十二還乾州
作者：劉敞
朝代：宋

窮通蓋有命，富貴不能早。
君侯希世珍，三十未爲老。
棲遲升斗祿，奔走周秦道。
及親固爲榮，捧檄豈辭小。
北風正凝霜，千里徑無草。
人生貴感激，豈以外物擾。
當爲昂藏駒，勿自使枯槁。
送王國卿
作者：劉敞
朝代：宋

功名世所濟，時節不可遲。
夙昔聞斯語，至今良獨疑。
筋力與時背，進取將願違。
譬如寶燕石，無用于重貲。
不恨歲月晚，畏爲豪俊嗤。
見君復感歎，吾道其如台。
古之英賢人，隱顯亦不齊。
出處各努力，悠悠慰我思。
送王子直還斤溝
作者：劉敞
朝代：宋

薄薄雲蔽日，凄凄寒中人。
飛飛燕歸蟄，漠漠鴈来賓。
送子獨無友，悲秋空病身。
登山復臨水，便覺二毛新。
送直温
作者：劉敞
朝代：宋

終軍西入關，棄繻笑路旁。
丈夫貴成名，用此還故鄉。
雖無魯儒操，意氣殊激昂。
稚齡如頽波，詎忍鬢髪蒼。
古人汝南秀，契闊升我堂。
宿昔夢生翼，已排九門翔。
未盡復來歸，帝閽隔微茫。
高卧三年喑，忽隨南風揚。
萬里快超詣，豈知道路長。
努力戒後時，相勸不可忘。
送石昌言知宿州
作者：劉敞
朝代：宋

宦情重居內，世論輕守藩。
出處苟自得，重輕安足原。
昔常怪蕭傅，恥乘太守幡。
頗獨多嚴生，厭直金馬門。
優游樹風迹，宣布流上恩。
何負廷中臣，而貶千乘尊。
石侯古人風，自令薄夫敦。
平日不汲汲，左遷更軒軒。
輕舟趣行裝，合符去天閽。
高卧可以治，簿書豈所煩。
我亦羈旅人，不堪市朝喧。
又無適時用，坐自悲素餐。
願爲江湖長，聊復育元元。
子若未北歸，相過識吾言。
送祖學士使北
作者：劉敞
朝代：宋

漢廷用五餌，無復請長纓。
猶是輶軒使，時通絕域情。
山川資覽眺，戰伐想縱横。
不負四方志，那辭萬里行。
送秦州通判陸學
作者：劉敞
朝代：宋

秦地天下險，秦兵天下强。
曩在景祐末，叛國正陸梁。
渡河窺中原，不見飛鳥翔。
漢將雖城守，覆沒猶相望。
時秦獨高枕，毫髪無所傷。
豈惟形勢然，固亦任使良。
近者敵已弱，旄頭滅無光。
尚須得猛士，分命修封疆。
陸子吳中賢，英英富文章。
作人易感激，遇事殊軒昂。
舊知軍中樂，復愛邊地涼。
不忍京塵間，著書鬢毛蒼。
拜疏如終軍，請纓督羣羌。
大笑朱買臣，衣錦憐故鄉。
旌旗導前車，絲竹嗚後房。
指呼百夫走，談笑千里康。
雖云半刺史，其實專一方。
古來成功名，奇偶不可常。
得時或幸會，微賤升廟堂。
況君閲詩書，智策未易量。
協心得元帥，展意輸所長。
朝廷酹勳閥，曾不矜銀黄。
他日重見君，非復東觀郎。
送簽判雍秘丞還朝
作者：劉敞
朝代：宋

我有幕中士，名高天下聞。
方從玉堂召，欲就子虚文。
相得已非早，送歸寧易分。
期君望此府，急自致青雲。
送胥元衡殿丞通判湖州
作者：劉敞
朝代：宋

平生笑山濤，非隱復非吏。
今更欲似之，顛瞑老将至。
羡君負清識，於世寡所求。
能從魏闕下，徑取江湖遊。
扁舟駕長風，千里破高浪。
倚檣一清嘯，佚氣横雲上。
醲碧箬下酒，紅鱗苕溪魚。
綵衣起爲壽，此樂天下無。
誰不慕軒冕，顧多困朝市。
人生難自諧，祿仕當若此。
送范貫之
作者：劉敞
朝代：宋

范叔貧如此，誰當與敝袍。
哀歌困牛角，異味笑鄉豪。
相得空長鋏，徒歸欲二毛。
多慚訪夷節，無以慰滔滔。
送蔡奕同年
作者：劉敞
朝代：宋

功名貴早達，時俗輕小官。
念子兩未適，出門何獨歡。
古賢有祿仕，先聖戒色難。
義慊固爲美，勢卑豈足歎。
采蘭歲云暮，接淅心不安。
宛轉腰間絲，崔嵬頭上冠。
車馬有光輝，里閭有聳觀。
勉旃愛玉體，自致青雲端。
送蕭山和弟
作者：劉敞
朝代：宋

江上蒼山百里國，鑑中明府校書郎。
臘梅冬笋知時節，驛騎回時早寄将。
送衛州賈雲卿
作者：劉敞
朝代：宋

淇奥文雅地，相門英妙才。
春風萬人喜，都城千騎來。
嘯激鸞鳯響，歌傳松柏哀。
懷賢復訪古，處處爲徘徊。
送袁同年殿丞陟通判撫州因還洪井舊居袁在朝數上書言當世事某與袁别十年矣語舊多可悲者留三日乃去
作者：劉敞
朝代：宋

輕舟何翩翩，斵冰浮清川。
問之亦奚樂，歲宴道且邅。
云我大梁客，游說萬乘前。
畫策不見收，故鄉復言旋。
薄祿及吾親，就官若歸田。
名實两有適，遠近誰間然。
憶昔都門别，爾來彌十年。
蒼蒼豫章質，更覺摩青天。
語舊或涕流，舉觴愧留連。
相從且未果，使我心勞悁。
送裴殿丞
作者：劉敞
朝代：宋

君已頭髪白，猶著五綵衣。
出門我意失，贈别雙涕揮。
自古不澤祿，念公早旋歸。
天歡固爲樂，外物焉足希。
達矣老萊子，千年見餘輝。
送裴煜同年
作者：劉敞
朝代：宋

裴侯江海士，往者未相識。
但聞太學生，素號萬人敵。
羣雄會南宫，精鑒動宗伯。
先鳴氣軒昂，一日聲烜赫。
青雲開岐路，黄鵠張羽翮。
多幸旅後陳，同時被親策。
指縦聽高論，灑落駭餘力。
不意沈下僚，于予有愧色。
蘭臺校中書，幕府贊婉畫。
起家固多榮，負米輕遠役。
此心古人少，于義吾子得。
秋風感羈旅，道遠思自適。
送邵武張學士
作者：劉敞
朝代：宋

待詔勤穿履，承明厭直廬。
一麾從此去，千騎上頭居。
歲事畬田早，風謡鴂舌餘。
班春急乘傳，知不爲鱸魚。
送鄰幾
作者：劉敞
朝代：宋

日沒崑丘峰，月出滄海波。
區區三萬里，相望能幾何。
一出仍一處，一合復一離。
正爾人間世，無復歡笑時。
子行何怱怱，將老思所試。
恨我無羽翰，不能省君治。
黄河從天來，太華出雲上。
登臨若相思，寄聲問無恙。
送鄰幾之官兼遊天台四明見于詩中
作者：劉敞
朝代：宋

蓬萊謫仙頭半白，搖搖去爲江南客。
長風醉送浮海航，宿雨自蠟登山屐。
山海使人行易迷，君雖吏隱歸何時。
若攀琪樹亦相憶，三鳥飛來寄消息。
送陜府祖學士
作者：劉敞
朝代：宋

承明持槖倦徂年，自陜分符得近關。
人物風流二南後，山河形勢兩周間。
莫嗟落魄書猶白，共許優游鬢未斑。
數醉申湖好風月，傳車行且趣君還。
送陳奇秘校遊寝邱
作者：劉敞
朝代：宋

世往人物非，古今共滔滔。
聞君寝邱客，因憶孫叔敖。
脱身田野間，功業青雲高。
憂國不顧家，子孫負薪勞。
苟無滑稽士，亦已埋蓬蒿。
嗟来千戶封，晚受侯王褒。
賢卿尚遺忘，反慕貪與饕。
况彼里閭人，安能厭糠糟。
伊昔方斷蛇，許身輕鴻毛。
陰德尚有報，天寧紿吾曹。
努力道路勤，我心良鬱陶。
送隱直
作者：劉敞
朝代：宋

久客意無賴，送歸私自憐。
悠悠想行路，苒苒背流年。
雪過兔園少，春歸楚澤偏。
君應解冠冕，笑傲辟人賢。
送隱直侍行陜郊
作者：劉敞
朝代：宋

相如忽將老，推挽竟無力。
如何羈旅後，棄我復遠適。
貧病束我身，送子恨不得。
時登高丘望，塵土蔽西北。
山河繞秦隴，關陜入胸臆。
形勝懸眼前，顧盼生感激。
指陳出圖像，踴躍効功績。
朝廷厭兵久，勉上平戎策。
送隱直辟青州幕府
作者：劉敞
朝代：宋

全齊七十城，表海寄名卿。
開府馳羔鴈，除書得俊英。
借籌心感激，憑軾氣縱横。
浩蕩軍中樂，從容稷下生。
士由知己用，祿以及親榮。
送别羞長鋏，能無歸去聲。
送雅禪師若神
作者：劉敞
朝代：宋

太湖三萬頃，澄澈浮寒穹。
明月不可取，孤帆安所窮。
俯弔滄浪人，緬懷鴟夷翁。
古今共灰滅，得失如夢中。
詩興觸物遠，禪心隨念空。
猶多碧雲句，寄信東南風。
送雍秀才歸瑯琊山
作者：劉敞
朝代：宋

希聲未易合，皇華衆方笑。
與子東西人，相逢偶同調。
億年寄神觧，萬里在心照。
此間豈容言，吾得安蓬藋。
煌煌千金珠，舉世矜賞好。
安知緯蕭翁，棄置久高蹈。
盛論山水趣，局促恨未到。
江湖且相望，送子一長嘯。
送霍邱謝寺丞
作者：劉敞
朝代：宋

吾聞歐公客，必皆當世賢。
衆中一見子，始信斯言然。
綵衣得意歸，笑語春風前。
輕賫尚方履，去影裊翩翩。
百里不足仕，桂枝淹華年。
故須多種秫，爛醉揮鳴絃。
送韓七寺丞知蕭山
作者：劉敞
朝代：宋

君家潁川上，時論數八龍。
聲華自照映，遠與高陽同。
季慈又青出，秀氣凌秋空。
安步可遠到，何爲菰蘆中。
會稽自禹來，山水天下雄。
古人每獨往，勝事殊未窮。
聊欲因弦歌，登臨極江東。
超然語高邁，令人愧樊籠。
我昔更此邑，稚年尚兒童。
邇來成夢寐，自笑成秃翁。
安得方寸金，換君腰下銅。
越吟不自然，極目南飛鴻。
送高處士歸豐邑别墅
作者：劉敞
朝代：宋

不及西京盛，空知鄠杜間。
衣冠爲我累，丘壑羡君還。
隴麥逢春秀，林花着雨斑。
雞豚社下醉，多與謝南山。
送鬱林楊守
作者：劉敞
朝代：宋

鴻鵠懷遠心，不畏霜露寒。
鷄鶩守樊籠，朝遊暮來還。
人生感意氣，朋友死一言。
况分社稷憂，復在君臣間。
楊侯一麾守，萬里蒼梧山。
瘴海不可游，衆人昔云難。
升車獨慷慨，即路無險艱。
乃知抱忠信，可以居夷蠻。
昔賢尚功名，天子憂南蕃。
報國恩汲汲，勿令歳月遷。
送魏廣秘校同年
作者：劉敞
朝代：宋

羨君歸著老萊衣，風雨紛紜欲别時。
會是東堂許爲友，自憐扶路不勝悲。
逢呂侍郎
作者：劉敞
朝代：宋

北鴈南鳬不自期，異鄉交臂復分飛。
壮心巳折霜侵鬢，徂歲相看涙滿衣。
絕幕陰多逢日少，滯林行苦見人稀。
子牟意緒君諳識，况乃登臨遠送歸。
逢永叔
作者：劉敞
朝代：宋

絕域逢君水暫留，舉杯相屬問刀頭。
久持漢節旄空盡，獨拜穹廬死可羞。
醉裏歲華驚易老，愁邊溝水愴分流。
玉關生入知無恨，不願張騫博望侯。
逢范景仁李審言二諫議
作者：劉敞
朝代：宋

怪來原隰滿光華，不意相逢天一涯。
久别班荆情未易，少留傾盖日空斜。
山連木葉千峰雪，地逼龍城萬里沙。
深愧壮心輕遠適，自嫌憔悴聽悲笳。
連日西南風戲作
作者：劉敞
朝代：宋

連日風且曀，端居突不黔。
西南人殆絕，甲子雨還兼。
巫峽雲屢起，洞庭波正添。
誰能誅屏翳，試使後飛廉。
連雨三日東軒讀書
作者：劉敞
朝代：宋

雨中無復故人居，寂寞閉門三日餘。
郤信袁安似有道，未知原憲定何如。
浮雲極目無由卷，積蘚侵階不易除。
正賴高眠堪自遣，時時紛亂滿床書。
遇海舟
作者：劉敞
朝代：宋

秦王好神仙，東上琅琊臺。
蛾眉綠髪五千輩，去乘長風款蓬萊。
此時秦人海旁立，生别死分不敢泣。
但見高帆雲中沒，野鳥悲鳴爲翔集。
過海舟，何時還，火焚荆棘空驪山。
遊五嶽觀寄鄰幾聖俞
作者：劉敞
朝代：宋

五嶽神仙境，可聞不可攀。
安知采真遊，近在都城間。
樓觀横飛雲，虎豹司重關。
車馬自兹止，始覺非人寰。
層波漲滄溟，參差出三山。
金銀麗宫闕，日月相循環。
東来復幾時，花草紛斑斑。
長楊垂輕絲，若委千髻鬟。
氛埃無由及，魚鳥相與閒。
造適不自知，忽如脱沈瘝。
那得窺壺中，逍遙去塵闤。
主人自瑤杯，勸客流霞殷。
此中可遺老，豈獨聊忘還。
嗟嗟二三子，世路迷險艱。
流光競奔走，俯仰移朱顔。
誰肯委俗紛，相從解朝班。
濯君冠與纓，春谷水潺潺。
遊仙
作者：劉敞
朝代：宋

焦明忌常處，蟪蛄愁永年。
淺俗更相訾，曠懷自邈然。
我從造化遊，夐立萬物先。
四海固咫尺，大椿不獨延。
日月爲我駕，昏明相回旋。
超遙無終薄，浩蕩遺拘蠻。
豈與功明士，姝姝以暖暖。
智極蝸角下，形敝陽榮間。
遊平山堂寄歐陽永叔內翰
作者：劉敞
朝代：宋

蕪城此地遠人寰，盡借江南萬疉山。
水氣横浮飛鳥外，嵐光平堕酒杯間。
主人寄賞來何暮，遊子銷憂醉不還。
無限秋風桂枝老，淮王先去可能攀。
遊龍山
作者：劉敞
朝代：宋

七澤高秋霜葉紅，龍山一望夕陽中。
愁來乘興時時往，楚老相疑是孟公。
遊龍山
作者：劉敞
朝代：宋

孟公乘興出，必造龍山頭。
回望默不言，夕陽始還輈。
千年雖悠遠，此意故風流。
咄嗟無知者，寂寞空荆州。
霜風蕭騷晚，楚水荒凉愁。
安得款段馬，往來時獨遊。
遍閱齋房題名獨不見永叔戲作七言
作者：劉敞
朝代：宋

十二樓居五碧城，祠官多識漢名卿。
蓬萊仙客飛升早，不向丹臺稍刻名。
過中京後寄和貢兩弟
作者：劉敞
朝代：宋

歸鞍蹀躞弄輕塵，滿眼韶光破宿雲。
去國幾愁歌白紵，上天真喜望緹羣。
華林雪盡鶯先囀，廣陌風多草競熏。
我欲還家千日飲，益須釀酒張吾軍。
過中京走馬上平安奏状
作者：劉敞
朝代：宋

載驅冬歲極河源，状奏今朝款帝閽。
目斷白雲浮魏闕，心先飛騎向中原。
揣摩詎試衡人術，感激空銜國士恩。
猶使匈奴戴黄屋，南歸慚弔陸公魂。
過分水嶺
作者：劉敞
朝代：宋

去去百憂集，回頭歸路迷。
紛然萬行淚，自逐水東西。
過士建中屯田居此君年六十請致仕所居蔽風雨而已
作者：劉敞
朝代：宋

市朝隱非一，躁靜理不同。
多君金閨彦，遠有山林風。
千鍾卧名利，三徑入蒿蓬。
似是於陵子，又云張長公。
相望千年外，獨得環堵中。
自古用先進，誰當駐飛鴻。
過思鄉嶺南茂林清溪啼鳥游魚頗有佳趣
作者：劉敞
朝代：宋

山下回溪溪上峰，清輝相映幾千重。
游魚出沒穿青荇，斷蝀蜿蜒奔白龍。
盡日浮雲横暗谷，有時喧鳥語高松。
欲忘旅思行行遠，無奈春愁處處濃。
過湖城誦雋不疑傳作
作者：劉敞
朝代：宋

北闕公卿如堵牆，誰持一語判興亡。
若知京兆人無及，正用春秋侍帝旁。
過澶州陽橋有感
作者：劉敞
朝代：宋

河水東赴海，還從天上回。
寧知今日波，還復前時來。
岸柳亦已荑，原田正莓莓。
念我平生歡，悵然使心哀。
過王氏弟兄
作者：劉敞
朝代：宋

出城問窮僻，負郭正瀟灑。
主人著書長閉關，佳樹當門宜繫馬。
下馬上堂還讀書，新詩古琴雙起予。
昏鴉棲雞欲斂翼，興盡將去猶須臾。
徒見城中軒冕客，不如吾人一縫掖。
安得茅茨同里居，子在東阡我南陌。
過聖俞讀其近文明日寄之
作者：劉敞
朝代：宋

昨日過君家，雙瞳偶清刮。
非無塵俗累，喜見秋陰豁。
注瑟請新聲，瑤音邈超越。
神驚自束躅，不爲天寒發。
過聖俞飲
作者：劉敞
朝代：宋

積雨不出門，局促如井蛙。
初晴强人意，今日來君家。
下馬笑握手，埽階去塵沙。
銀瓶撥醅酒，紫碗雙井茶。
黄雀隨素魴，安榴雜木瓜。
舉非一方物，遠或萬里遐。
不知王侯宅，此味何以加。
扶疏庭下槐，燦爛盤中花。
春事豈不多，遊覽何必賒。
與公平生親，總角見髪華。
飲當外形骸，語當恕喧譁。
縱心倒所詣，相對白日斜。
江韓亦我徒，但恨宿約差。
願使公多財，此樂寧有涯。
過臨潢口號
作者：劉敞
朝代：宋

雲消歸路暖無塵，試學章臺走馬身。
塞柳關榆莫相惱，小園桃李解迎人。
達師
作者：劉敞
朝代：宋

師雖支離流，于道乃全人。
未嘗事感豫，來者自欲親。
時時平是非，往往動精神。
縱横及萬事，慷慨驚四鄰。
乃知全一身，不必山野民。
乃知憂當世，不必朝廷臣。
語默兩有適，動静皆可循。
彼哉小丈夫，孰能識吾真。
遣思
作者：劉敞
朝代：宋

淮上秋光凝客恨，城頭暮色滯斜暉。
獨醒未必能勝醉，遠望山來可當歸。
遣懷三首·其一
作者：劉敞
朝代：宋

天道與性命，聖人罕其言。
七十豈常士，游夏終不聞。
鞠躬慕仁義，或不免饑寒。
奸雄何爲者，往往爲世賢。
倘復有真宰，無用預其間。
遣懷三首·其三
作者：劉敞
朝代：宋

初歲志慮淺，所慕在輕肥。
自恨聞道晚，不虞失性非。
迷途將未遠，回駕有庶幾。
古賢多事業，出處何不知。
寧受芻豢辱，倘爲鴻鵠飛。
遣懷三首·其二
作者：劉敞
朝代：宋

有形毎共生，達士獨無惑。
昔有蒙袂子，恥從嗟來食。
物生會當盡，壽非金與石。
但恨居世俗，不能盡胸臆。
壯士志溝壑，斯言著前識。
適野
作者：劉敞
朝代：宋

夏至無與適，驅馬出東城。
漸去市井喧，稍增耳目明。
風勁山瘦高，露寒水澄清。
造景不及言，暢然得此生。
姓名謝朝隱，出處與物冥。
豈伊漁樵合，鳥獸亦不驚。
待此用卒歲，優游諧我情。
遷南行
作者：劉敞
朝代：宋

伏波將軍昔征南，功業雖壯身不還。
曾出封疆鑄銅柱，竟留種族依荒山。
君不見如今聖天子，埽蕩妖巢悉內徙。
雕題來作冠带民，鼻飲翻宜伊洛水。
此功一成萬世寧，五嶺三苗長坦平。
郡齋燕居寄海陵道粹儀真景休高郵不疑三太守學士
作者：劉敞
朝代：宋

尚容恥玩世，畏景希就陰。
一麾諧微願，千里非遐心。
平生志江海，寤寐在山林。
及此吏如隱，始知古猶今。
鷾鴯避落實，蜎蠉安蹄涔。
但恐得已多，尚非力可任。
諸公蓬萊秀，夙昔交契深。
擊柝聲相聞，照鄰光四臨。
清濁涇以渭，離合商與參。
願言三秋思，毋閟金玉音。
都運陳光祿自河北移陜西以病不得詣别作七言奉送
作者：劉敞
朝代：宋

西州判袂忽三年，夢想城南尺五天。
謝病歸來真老矣，傷春刻意益茫然。
受降塞外威名遠，足食關中寄注專。
北顧邯鄲復臨灞，更能一醉促哀弦。
鄢陵興國寺題壁
作者：劉敞
朝代：宋

寂寞空堂欲暮時，鐘聲斷續雨千絲。
此中會有西來意，正復庭前柏樹知。
鄰幾君章見過
作者：劉敞
朝代：宋

兩君共羈旅，三徑肯淹留。
秀色映凉月，清風生早秋。
樵蘇亦不爨，樽酒自相酬。
歡然夜遂永，河漢西南流。
鄰幾挽詞二首·其一
作者：劉敞
朝代：宋

那知一樽酒，流涕寝門前。
非復平生日，空看東逝川。
詩書遺素業，山水閟空弦。
人物陳留古，當憑耆舊傳。
鄰幾挽詞二首·其二
作者：劉敞
朝代：宋

忘年一傾蓋，適意兩虚舟。
老去翻相失，人生固若浮。
蕭條蒿里餞，零落竹林游。
知與不知者，同時俱涕流。
鄰幾過門不留戯作
作者：劉敞
朝代：宋

陳平少負郭，亦回長者車。
貧賤雖足羞，猶問道何如。
此風固宜少，未謂今便無。
所望臺閣賢，尚能念古初。
左轓塗朱漆，長綬要銀魚。
化我不少留，始知心見疏。
彌年寄祿仕，竟日勞簿書。
相與同笑言，俱幸逃空虚。
春秋期知我，雅頌誨起予。
兹意未可忘，君宜誦權輿。
酒席贈欽聖提刑學士
作者：劉敞
朝代：宋

棄捐不預朝廷議，落莫真成老禿翁。
放眼能寛蜀郡禮，高賢信有古人風。
都門倐忽三年别，樽酒淹留一笑同。
還有野歌隨拙舞，肯敎庭炬徹明紅。
酒後登清風亭
作者：劉敞
朝代：宋

清笳轉不極，碧水望偏多。
醲酒春先醉，晴陽晚更和。
起提如意舞，自擊唾壺歌。
芳樹知多少，春游奈汝何。
酒舫
作者：劉敞
朝代：宋

悠悠轉小棹，漾漾逐浮萍。
載酒和嘉月，投篇弔獨醒。
酬宋次道憶館閣曝書七言
作者：劉敞
朝代：宋

長廊複閣接天居，炎日清風蠧寶書。
乍到似迷羣玉近，饜觀疑及羽陵餘。
俊游真與塵埃隔，逸賞空驚應接疏。
石室會須歸史筆，周南寧復滯君車。
酬林國華先輩
作者：劉敞
朝代：宋

昔吾臨汝南，休騎思俊賢。
此邦號多士，今世猶依然。
奉詔選計偕，至者皆比肩。
子時避逃我，常獨懷悁悁。
豈我非其人，長鯨隘蹄泉。
将由求之失，黄鵠去不還。
察亷未塞責，負課終彌年。
解印歸卧家，百憂正纒綿。
聞子来仕門，華裾燦雲烟。
手携一卷書，金碧紛蟬聯。
慰我平生懷，意好何深堅。
始知向難進，非以相棄捐。
鄉評讓父兄，觀國氣無前。
翰飛果自致，大笑諸老先。
毫末爲豫章，衆流成深淵。
物常積於久，念子亦勉旃。
令名百世榮，文學貴本元。
愛至相期深，愧無長者言。
酬某
作者：劉敞
朝代：宋

讀書與博簺，亡羊信多岐。
何以消煩憂，謝墅觀奕棋。
寓物多歡適，吾道有張弛。
誰能長刺促，屈首就鞅羈。
陳遵嗜杯酒，柏松見誚嗤。
袁絲沈里閭，劇孟相追隨。
君方總府事，吏牘正紛披。
走見固所願，清閒在他時。
醉後
作者：劉敞
朝代：宋

舉眼醉向晚，甘心醒似狂。
形骸隨酩酊，談笑助軒昂。
舞袖翻宜窄，歌聲不厭長。
高城湧明月，風景正虚涼。
采藍寄王深甫
作者：劉敞
朝代：宋

采采澤中藍，製爲金翠衣。
春風爲君舞，婉轉有光輝。
良辰古易失，麗色世云希。
嗟嗟不盈掬，日暮空來歸。
重一首同聖俞鄰幾持國作用前韻
作者：劉敞
朝代：宋

昭君信絕世，窈窕秘瑤臺。
歲華坐將晚，玉輦何當來。
一以畫爲賞，有如鴆爲媒。
含悲下紫殿，即路指黄埃。
光艷動左右，君心再徘徊。
白水不可變，孤芳從此摧。
盛時能幾何，千載獨餘哀。
至今青塚傍，積怨昏不開。
掖庭用色選，丹青以利回。
寄語閨中子，何憾處蒿萊。
重傷胡二
作者：劉敞
朝代：宋

今日寢門側，涕流予不堪。
伊人竟長逝，回使返空函。
如覺知音絕，深懷掛劍慚。
仍聞身後事，生女不生男。
重到謝氏園亭寄裴博士俊叔王主簿宗傑
作者：劉敞
朝代：宋

徘徊遠林下，幽草爲誰芳。
前日同遊客，今朝俱異郷。
東風雖淡蕩，陳迹似淒涼。
何用江千里，春心故易傷。
重登見山樓有感
作者：劉敞
朝代：宋

高軒送目萬重山，不盡東西千里間。
長嘯何由生羽翼，徑排雲霧看人寰。
重過華陰馬上口占寄李君錫王懿臣薛師政三漕
作者：劉敞
朝代：宋

三歲重過二華間，衰年彌覺厭塵喧。
自知碌碌初無補，正是紛紛不憚煩。
江壁向來憂鄭客，鼎湖今日望軒轅。
修門漸近翻鳴咽，滿面風埃涕淚痕。
重陽
作者：劉敞
朝代：宋

勞生惜流陰，徂歲逼窮律。
燦燦黄菊花，離離紫茱實。
芳香不可再，採掇自有術。
零落勢足悲，盛時亦未失。
登高散百慮，驅馬恣所出。
或云避陽九，可以納元吉。
嘉願誰間然，且當醉終日。
重陽日得景烈送酒
作者：劉敞
朝代：宋

歳晚見黄菊，悲秋空復情。
故人豈知我，朋酒適平生。
舉杯遠相屬，目盡歸鴻聲。
醉眠東籬下，此亦淵明情。
野人寄枸杞青蒿
作者：劉敞
朝代：宋

爛蒸香薺白魚肥，碎點青蒿涼餅滑。
宿酒初消春睡起，細履幽畦掇芳辣。
野人致枸杞青蒿
作者：劉敞
朝代：宋

味薄時共笑，野人猶相高。
春田有餘暇，饋我杞與蒿。
酌酒謝其意，採之亦誠勞。
城中多好事，過半稱賢豪。
杯肴具五鼎，珠玉輕一毫。
將之獻門下，皆有千金褒。
何故背此計，而反從吾曹。
淡泊徒自樂，膏薌未能叨。
信知老農美，頗欲耕東臯。
因閒有餘力，從爾觀芟薅。
野思
作者：劉敞
朝代：宋

野色行行遠，春輝樹樹繁。
看花頻落帽，聽鳥久忘言。
遣興惟詩句，開懷獨酒樽。
誰能顧名利，終歲不窺園。
野望
作者：劉敞
朝代：宋

江水不可越，扁舟浮夕陽。
高秋露寥落，遠樹出毫芒。
澗水清兼濁，山苗綠映黄。
漁翁豈招隱，何待唱滄浪。
野望
作者：劉敞
朝代：宋

重陽去寥落，小雪碧蒼茫。
獸起駭枯草，鳥歸横夕陽。
薄雲低引白，衰菊暗消黄。
佇立何爲久，愴人非故鄉。
金山寺
作者：劉敞
朝代：宋

水面塵土少，山頭炎景微。
蛟龍能護法，魚鳥各忘機。
空寂見佛事，幽閒滯客歸。
蓬萊似咫尺，擬縱海帆飛。
金山廨院
作者：劉敞
朝代：宋

門前松響亂頭上，壁上江圖流眼前。
松聲水響兩不辨，似有疑非心悠然，安得乘興浮輕船。
金山東崖北望海門
作者：劉敞
朝代：宋

憑高仍一望，北固何崔嵬。
地形東吳越，江險通卭崍。
英雄既已矣，壮觀空在哉。
寂寥寒潮上，孤帆當檻來。
金山館
作者：劉敞
朝代：宋

出塞二千里，荒亭無四鄰。
貪烏饑攫肉，狡兔急投人。
短短西隅日，冥冥北路塵。
腰間丈二組，空愧漢廷臣。
金錢花
作者：劉敞
朝代：宋

披沙百煉貴，濟世五銖圜。
侔色都疑似，頒行適自然。
蕭蕭秋意早，采采露華鮮。
貧謝侏儒甚，煩君慰眼前。
銅陵阻風
作者：劉敞
朝代：宋

驚浪乘風疾，浮雲映水低。
卷帆高卧熟，看鷁退飛迷。
山遠微分樹，村深略辨雞。
蒹葭縈客恨，極望正萋萋。
銅雀臺瓦硯
作者：劉敞
朝代：宋

當時鴛鴦夢，飛入魏宫來。
崇構滅餘香，碧瓦空在哉。
磨礱變新硯，洗刷滌故苔。
但取圭角全，何必瓊與瑰。
錦繡溪行
作者：劉敞
朝代：宋

金霞卷風漾清碧，翠藻玉沙相歷歷。
旌旗不動蛟龍眠，空濛錦繡張春色。
五紋婉轉沈吟香，時時飛出雙鴛鴦。
笑窺貝闕倚瑤瑟，金華射天高下光。
海近蓬萊郤清淺，星客浮槎莫輕返。
齋房幾日饜華芝，瑤席香殘舞燕歸。
錦繡溪邊春幾許，欲尋清淺醉芳菲。
録近文呈晏公
作者：劉敞
朝代：宋

麟趾感素文，躍魚赴鳴琴。
殊類豈自識，至和動其心。
濟世有先覺，鑄人不鑄金。
刪詩在正始，好樂非好音。
萬生依陶冶，一氣諧飛沈。
賤子晚及門，獨學謬知今。
趨隅誦所志，踴躍不自任。
救渇而飲河，栖枝以巢林。
量微志復小，俛仰感高深。
鍊丹井
作者：劉敞
朝代：宋

丹成人已去，泉在月空沉。
輕舉非吾事，泓澄似客心。
飲雖資一腹，貪不近千金。
更愛雙桐好，曾非惡木陰。
鎖宿禮部中夜口號
作者：劉敞
朝代：宋

浮雲不動月微眀，錦帳香寒夢易驚。
猶覺春風花未發，獨聞宫漏出重城。
鎮潼觀察留後贈侍中李君挽詞
作者：劉敞
朝代：宋

築壇辭将鉞，分土繼緇衣。
忌滿名猶誤，宜年報尚非。
離鴻哀斷續，埋玉想光輝。
冥漠金貂贈，空看鹵簿歸。
鐡漿館
作者：劉敞
朝代：宋

稍出盧龍塞，回看萬壑青。
曠原開磧口，别道入松亭。
虜馬寒隨草，奚車夕戴星。
忽悲田子泰，寂寞向千齡。
長蘆口
作者：劉敞
朝代：宋

泱漭東流白，微茫遠嶼青。
風飈萬里浪，性命一浮萍。
飛鳥戢倦翼，潛蛟浮暗腥。
由來限南北，天意亦冥冥。
閉門二首·其一
作者：劉敞
朝代：宋

閉門無所事，歲月忽已極。
豈敢空絕交，出門諒安適。
是非歛外慮，文字堆四壁。
堯舜參在前，孔孟凛居側。
崑崙默泛覽，萬里在瞬息。
夐古時幽尋，千年僅頃刻。
悠悠富貴士，此趣猶未得。
胡爲逐車馬，辛苦牽事役。
閉門二首·其二
作者：劉敞
朝代：宋

傅巖由帝賚，圯橋自神授。
商道粲復興，漢基翕然構。
窮通苟有命，貧賤豈足疚。
斯道誰得聞，人方薄圭竇。
開元寺
作者：劉敞
朝代：宋

自古皆有死，豈惟直如弦。
魯公既中夭，狂宼不獨延。
茲寺數經亂，叢林廢爲煙。
若人昔所居，故老廣其傳。
直氣觸白日，沈憂凌青天。
悠悠穹壤間，肯與蛛蟻捐。
事往理冥漠，悲來涕潺湲。
作詩識其處，尚想音容全。
開竹下小徑招君章
作者：劉敞
朝代：宋

翠竹生無數，蕭蕭一徑新。
陰繁催短日，地僻斷飛塵。
磐石兼容客，幽禽不避人。
君能爛漫醉，當及七賢真。
閏月朔日寄府公給事二首·其一
作者：劉敞
朝代：宋

良閏百年逢，佳辰獻歲同。
春應隨北斗，天與緩東風。
柳帯参差翠，花英點染紅。
韶華供醉眼，未負黑頭翁。
閏月朔日寄府公給事二首·其二
作者：劉敞
朝代：宋

嘉月重非常，芳期及載陽。
卻因春意晚，得見歲華長。
餘雪留寒色，新梅著早香。
祗應勤一醉，持以答風光。
閔雨
作者：劉敞
朝代：宋

膚寸無時合，昭回此夜逢。
春秋還閔雨，郡國共憂農。
詞欲讒風伯，書將詰亂龍。
關西兵税急，懼失萬餘鍾。
閔雨
作者：劉敞
朝代：宋

長夏炎氣隆，高田劇焚燒。
惜哉淮海卑，無力能沃焦。
起顧郊野間，離離悉苞蕭。
日夕多狂風，飛塵蔽招搖。
誰能起蛟龍，雷雨蘇宿苗。
眇然坐自想，幽意增煩歊。
閔雨
作者：劉敞
朝代：宋

風伯會何憾，高雲不少留。
聲如鬼神過，勢卷日星浮。
河漢漠無象，魚龍方自憂。
古書難盡信，雩舞竟悠悠。
閔雨詩·其一
作者：劉敞
朝代：宋

堪輿絪緼，一晦一明。
或沈而晦，或亢而暘。
自古已然，世習爲常。
閔雨詩·其一〇
作者：劉敞
朝代：宋

匪震匪拔，匪溢匪洩。
生我百穀，區萌畢達。
以享以食，小大胥悅。
閔雨詩·其一一
作者：劉敞
朝代：宋

天子之德，視雨之施。
肇自京師，達于四裔。
無有蠻貊，孚我君惠。
閔雨詩·其一三
作者：劉敞
朝代：宋

天子之慶，視雨之積。
自天降康，時萬時億。
眉壽無疆，以靖四國。
閔雨詩·其一二
作者：劉敞
朝代：宋

天子之政，視雨之時。
養老長幼，速哉熙熙。
更化易俗，而民不知。
閔雨詩·其七
作者：劉敞
朝代：宋

疏獄省刑，與物更始。
內恕孔悲，引咎在己。
爰及四海，愚智咸喜。
閔雨詩·其三
作者：劉敞
朝代：宋

天命降監，在我元聖。
兼覆廣裕，四方既定。
惟民之恤，無所疵病。
閔雨詩·其九
作者：劉敞
朝代：宋

己巳乃雨，若有鬼神。
凄凄其風，渰渰其雲。
自東徂西，罄無不均。
閔雨詩·其二
作者：劉敞
朝代：宋

民生冥冥，靡究靡知。
其幸而吉，不幸而災。
猖狂妄行，惟所遇之。
閔雨詩·其五
作者：劉敞
朝代：宋

帝獨喟息，是豈足言。
化育萬物，若鎔以埏。
患在誠薄，不能動天。
閔雨詩·其八
作者：劉敞
朝代：宋

追悟讜直，褒進淹滯。
聲色無迕，式序在位。
嬖習權近，懾威屏氣。
閔雨詩·其六
作者：劉敞
朝代：宋

退而齋心，淵默以居。
鐘鼓不設，宴游不娛。
左右肅然，壹懷瞿瞿。
閔雨詩·其四
作者：劉敞
朝代：宋

伊年暮春，旱久不雨。
人曰時哉，曆有常數。
禹湯之賢，莫能弗遇。
閣下午寝晚歸
作者：劉敞
朝代：宋

高閣遙依日月光，蒼苔重疉紫微芳。
蝉聲已覺迎秋急，雲物還驚過午凉。
獨往山林非復昔，夢爲魚鳥不能忘。
芝泥封詔雞棲樹，半落宫槐滿地黄。
閣下紫薇花
作者：劉敞
朝代：宋

宫中萬年樹，天上紫薇垣。
此地飛塵隔，經時絳雪翻。
幽香通複閣，密影半層軒。
已後陽春節，無辭白露繁。
閣後叢篠中自生梧桐手封殖之因作口號呈范七王八二閣老
作者：劉敞
朝代：宋

常詠椅桐待高鳳，忽經阿閣見孫枝。
朝恩未放江湖去，更看亭亭百尺時。
閲武堂
作者：劉敞
朝代：宋

涼風郤炎暑，飛雨除氛埃。
旅行得興會，珍館爲我開。
主人平生舊，上客自遠來。
何異東序賢，共此中山杯。
留連恨落日，披寫仍高臺。
山川愴興廢，歌舞寄歡哀。
徐方多賢牧，天祿繼英才。
遊子悲故鄉，爲君更徘徊。
防秋
作者：劉敞
朝代：宋

秋霜折膠胡馬壯，邊馬窺邊怒邊將。
游騎夜入燒回中，烽火朝傳過隴上。
關東行客關西來，欲說兵形先啜哀。
長戈不能斷右臂，壯士無過委黄埃。
歲輸繒帛顧何益，匈奴反以馳荆棘。
安得連山如長城，遍限中原郤蠻貊。
除日雪
作者：劉敞
朝代：宋

迎年椒獻頌，駐臘雪留寒。
偏坐春華早，微增暮景寛。
瓊瑤九城闕，玉帛萬衣冠。
欲書甘泉會，他時盛暑看。
除草二首·其一
作者：劉敞
朝代：宋

昔歳有壯氣，恥事一室中。
獨願埽萬里，指麾走羣雄。
少壯意更衰，棄書學老農。
羈旅無田園，飄如野間蓬。
徘徊陳蔡間，呰窳見楚風。
託足不期廣，所存一畝宫。
秋草日蕪没，荷鋤事兒童。
歎息念變化，古人頗固窮。
除草二首·其二
作者：劉敞
朝代：宋

中庭不踰畝，百草何荒蕪。
綠葉間紫莖，薫蕕互相渝。
所憐薄筋力，豈愛不埽除。
賢者曾蒿萊，吾徒亦何如。
公侵藩垣出，蔓也自難圖。
下牀值蛇蟒，依隱行鬱紆。
至使蚊蚋多，不堪匝肌膚。
古人遺我言，芳蘭戒必鋤。
努力蔑小惠，作詩感躊躇。
陪府公泛汝水作七言奉呈府公給事
作者：劉敞
朝代：宋

寒波略傍曲城流，彩鷁遙兼翠蓋浮。
努力濟川天下望，暫時乘興鑒中游。
蓬萊清淺迷滄海，河漢昭回隔斗牛。
君看龍門盛賓客，世間還自有仙舟。
陰山
作者：劉敞
朝代：宋

陰山天下險，鳥道上稜層。
抱石千年樹，懸崖萬丈冰。
悲歌愁倚劍，側步怯扶繩。
更覺長安遠，朝光午未升。
陰山女歌
作者：劉敞
朝代：宋

種玉不滿畦，種花易滿枝。
玉生寄石自有處，花飛隨風那得知。
嬋娟翠髪陰山女，能爲漢裝說漢語。
春心未知向誰是，夜彈琵琶涙如雨。
赤車使者過鳯凰，闇中一聞先斷腸。
碧窗鎖烟未容去，侍兒密獻江南璫。
鵲飛上天星沈海，人心不同事隨改。
翦環洗妝許君老，百年如夢情終在。
妾乘油壁郎乘驄，西陵松柏墨色濃。
新歡未已舊愁起，水流曲曲山重重。
周周銜羽鶼比翼，天生相親人豈識。
雖不及清路塵，猶當作山上石。
陳元龍
作者：劉敞
朝代：宋

元龍湖海士，固有湖海氣。
自臥百尺樓，羣兒仆諸地。
大賢資遠到，高節邁一世。
四野爲戶庭，九河乃衣带。
靈機有時屈，英識豈獨閉。
蛟龍随波游，恥與魚鼈計。
撃劍歌商聲，捐書謝俗議。
功名留當年，異代見君意。
陳勝
作者：劉敞
朝代：宋

夥涉矜豪欣據陳，力崇司過督羣臣。
欲將燕雀輕天下，自使侯王不復親。
陳橋别隱直
作者：劉敞
朝代：宋

柔遠在無外，飲冰寧顧家。
旌麾辭北闕，原隰生光華。
水涸雨亦收，勁風卷驚沙。
送車何其多，高蓋垂文緺。
張侯平生親，情義固所加。
哀我志慷慨，睠我天一涯。
出宿水上亭，暮談見晨霞。
百里亦已遠，心乎不云遐。
我自東西人，豈能守蓬麻。
周爰愧靡及，敢不重拜嘉。
陳郎中竹園
作者：劉敞
朝代：宋

蒼竿十餘畝，歳晚色更好。
詰曲逗遠村，深沈象晴島。
鳴禽自相應，風葉不待掃。
何事主人心，白頭三署老。
隱直感秋思南游予欲北還未得
作者：劉敞
朝代：宋

櫪馬常嘶北，邊鴻郤願南。
一時秋氣感，兩地物情諳。
俗怪玄尚白，自疑青出藍。
何當鹿門隱，數就德公談。
隱直近詣闕獻書報聞
作者：劉敞
朝代：宋

炎暉若探湯，周道行倭遲。
之子忍重跰，斯人方病痱。
上書蒼龍闕，移副鼎足司。
卓躒動羣聽，謂言即張弛。
虞卿萬乘相，子房帝王師。
古事可彷彿，世塗實參差。
天閽虎豹深，棄我忽若遺。
却走國西門，素衣化爲緇。
行行屢回首，未忍從此辭。
賢者愛其君，肯如悻悻爲。
吾聞先達語，進退自有時。
版築不爲辱，飯牛豈嫌遲。
男兒建功名，或與老大期。
努力梁甫吟，古人不予欺。
雄州留寄醉翁
作者：劉敞
朝代：宋

沙漠惟逢雪，燕谿不見春。
聊將曾折柳，留待未歸人。
集曲水臺
作者：劉敞
朝代：宋

羽觴泛中流，坐傍修竹里。
右軍期不來，白鷗自飛起。
集禧齋宮雨後
作者：劉敞
朝代：宋

雨餘風露似清秋，燈燭愔愔十二樓。
高枕江湖時獨往，卷簾河漢正西流。
人間浪逐顛冥客，物外初知汗漫遊。
拂露卻趨青閣路，蓬萊回顧五雲浮。
雙樹
作者：劉敞
朝代：宋

吾廬雙好樹，簇簇近浮烟。
急雨仍堪倚，斜陽不廢眠。
山童勤掃葉，稚子莫驚蟬。
俗態輕幽寂，柴門賴素偏。
雜詠
作者：劉敞
朝代：宋

今年四十一，髪白牙齒脱。
未能遊逍遙，意毎不自豁。
偶尋樂天詩，往在江州日。
年幾與我同，哀疾與我埒。
伊人了無生，外物均寂滅。
而且于形骸，變化難自適。
況我狹中者，萬緣日相伐。
力小覺任重，憂多使內熱。
安能保平和，但有就衰竭。
賢哉香山翁，精誠妙前哲。
懸車未六十，鼓缶終大耋。
以茲揆損益，亦似有與奪。
至理何心得，吾其守茲說。
雜詩
作者：劉敞
朝代：宋

齊有梁丘據，晉有樂王鮒。
據能愛晏嬰，鮒欲殘叔譽。
二臣嬖兩朝，事君爲悅豫。
景有尚賢志，據逆以爲助。
平失宥善心，鮒乃速其去。
毋以據爲賢，易地則同趣。
丈夫處世間，必有遇不遇。
豈無覺者乎，正色君亦悟。
區區嬖倖徒，何忍就朋附。
雜詩三首·其一
作者：劉敞
朝代：宋

大梁公子樂邯鄲，愛士能從市井間。
雖詫平原傾食客，魯連猶蹈海濱還。
雜詩三首·其三
作者：劉敞
朝代：宋

天祿先生空白頭，時時好事載書游。
滑稽不及鴟夷輩，寂寞端成淑德侯。
雜詩三首·其二
作者：劉敞
朝代：宋

季長誕節薄拘儒，俳笑紛紜絳帳居。
爲問從來三輔士，幾人門下撇衣裙。
雜詩二十二首·其一
作者：劉敞
朝代：宋

五都貨財地，車馬趨市闤。
平明側肩入，薄暮掉臂旋。
意氣何所期，盛衰俛仰間。
乃知藝利合，厚薄未可原。
張陳父子游，一旦復相殘。
萬古稱凶終，此獨何足言。
雜詩二十二首·其一〇
作者：劉敞
朝代：宋

悠悠浮空雲，明暉何倐忽。
造物固難恃，變化亦倉猝。
響莫爲雷霆，明莫爲日月。
日月易遮蔽，雷霆易奔絕。
雜詩二十二首·其一一
作者：劉敞
朝代：宋

古風不可復，習俗已久敝。
咄嗟忠與信，流蕩爲詐術。
詐忠惑其君，詐愚安其身。
色厲內以荏，行違貎取仁。
三年始横流，後來更日新。
至公棄塗炭，正道敗荆榛。
已矣千載後，誰能反其身。
雜詩二十二首·其一七
作者：劉敞
朝代：宋

蛟龍蟠深泥，魚龜頗同調。
變化且何有，蝘蜓亦可笑。
煌煌千金珠，百仞閟其耀。
風雷在所遇，隱顯始獨妙。
屈身天地間，微物安得料。
雜詩二十二首·其一三
作者：劉敞
朝代：宋

皇天不絕命，百姓何震愆。
歳暮霜雪至，悠悠事南遷。
羈鳥哀去巢，游魚樂懷淵。
如何道旁子，逝將不復還。
西望周鄭郊，顧想河洛間。
伯魚不可作，涕流爲淪漣。
雜詩二十二首·其一九
作者：劉敞
朝代：宋

道薄德亦散，功名爲時須。
用力世所賢，守正衆云愚。
智者競蒿目，小人復邇圖。
悠悠三季後，此風益已渝。
安知治未病，舐痔而多車。
堯舜無能名，越哉巳矣夫。
雜詩二十二首·其一二
作者：劉敞
朝代：宋

毁巢鳯不至，竭澤龍不游。
賢者有所歸，得非龍鳯儔。
周公下白屋，聖德被九州。
趙禹謝賓客，漢朝以爲優。
澆淳不相襲，用舍何其繆。
苟循一身利，不爲萬姓謀。
哀彼杖杜詩，死生遺道周。
雜詩二十二首·其一五
作者：劉敞
朝代：宋

嶰山有奇竹，老棄陰崖巔。
太丘有神鼎，逃匿千丈淵。
光景閟不見，音容杳無傳。
豈能向時俗，干進心拳拳。
世貴一人敵，又稱朱絲弦。
吾欲評其風，願君詠此篇。
雜詩二十二首·其一八
作者：劉敞
朝代：宋

伯夷逃西山，尼父居九夷。
世苟不我用，我方從此辭。
道悠豈忌遠，義豐不云饑。
世非乏賢士，爲問從者誰。
由也實好勇，叔齊固同時。
捨此乃無人，籧篨而戚施。
遠矣千歳後，愴焉我心悲。
雜詩二十二首·其一六
作者：劉敞
朝代：宋

鑿井取泉飲，上山采薇食。
豈不信憔悴，所願皆我力。
泉也非難致，薇也亦易得。
志士恥徒飽，衆人苟所獲。
犧牲畏芻拳，樊籠害羽翼。
悟理宜在早，無爲晚更惑。
雜詩二十二首·其一四
作者：劉敞
朝代：宋

爨桐深竈下，埋劍古獄間。
怨聲動旁人，憤氣凌彼天。
當時頗見旌，後世稱爲賢。
自古聞知音，此事或偶然。
雜詩二十二首·其七
作者：劉敞
朝代：宋

朱暉乘餘香，三月覺徂暑。
流光不相待，時節猶逆旅。
煌煌園中花，零落會見汝。
啼鴂鳴空林，良辰竟何許。
雜詩二十二首·其三
作者：劉敞
朝代：宋

至人邁龍德，世豈識潛升。
昔在周道衰，伯陽起西征。
胡爲委一世，畏此網與罾。
川竭山亦摧，喟然吾何稱。
豈不懷徘徊，民言憯無懲。
亹亹强著書，後賢以爲經。
雜詩二十二首·其九
作者：劉敞
朝代：宋

駑駘不下廏，騏驥行萬里。
勞逸誰爲多，芻豢復誰美。
天機信其宜，人事亦何恥。
世無王樂徒，駿骨或空死。
雜詩二十二首·其二
作者：劉敞
朝代：宋

大火序炎夏，盛陽劇炮燔。
空桐疾風來，書景中變寒。
皇天自平分，四氣尚相干。
涼燠異朝夕，萬事誰獨堅。
宛彼風中籜，衆芳自此殘。
至理冥變化，履霜用爲歎。
雜詩二十二首·其二〇
作者：劉敞
朝代：宋

雍門妙弦歌，哀響激人耳。
偉哉孟嘗君，慷慨淚如水。
當生復念死，誰謂悲能已。
絲桐信感人，世固乏之子。
雜詩二十二首·其二一
作者：劉敞
朝代：宋

昔者有化人，來集周王庭。
咫尺逝萬里，頃刻超百齡。
五音蕩心神，耳亂不可聽。
衆采眩其目，不分丹與青。
飄鷂惑真僞，怳忽迷窈冥。
馳思八極表，詎知日與星。
未嘗出戶牖，自疑涉天廷。
左右莫覺悟，兀然殆遺形。
祈招作悲歌，聖賢用爲經。
雜詩二十二首·其二二
作者：劉敞
朝代：宋

翩翩丹穴鳥，志在萬里外。
營營持罦叟，何事守蒿艾。
聲音可得聞，羽翮不能害。
嗟彼雉與兔，首身自此碎。
雜詩二十二首·其五
作者：劉敞
朝代：宋

勿以隋侯珠，彈雀千仞峰。
勿以和氏璧，投人昏夜中。
彈雀不可期，投人未必容。
大賢惡皦皦，所以明若蒙。
雜詩二十二首·其八
作者：劉敞
朝代：宋

秋風吹賓鴻，千里飛一息。
水闊稻粱寡，天寒霜雪逼。
豈不抱遠志，憔悴傷顔色。
鷾鴯乘春暉，采采華羽翼。
側身襲人間，慧巧誰怵愓。
出入金玉堂，戶牖初不隔。
上無飲啄患，下有居處益。
胡爲事高遠，骯髒莫自適。
雜詩二十二首·其六
作者：劉敞
朝代：宋

積薪莫自高，失馬莫自悲。
薪積常先焚，馬失常復歸。
人情習所近，物理豈易推。
君看禍福間，紛糾如纆徽。
雜詩二十二首·其四
作者：劉敞
朝代：宋

崑崙邈人境，日月相蔽虧。
上有仙聖居，帝閽俯崔嵬。
王毋坐少廣，有娥閟瑤臺。
弱水不可梁，大荒曠無厓。
周穆昔好游，超絕僅能陪。
方朔偷桃兒，沈濁何乃來。
青鳥通其使，雄鳥爲之媒。
靈化信難測，真契從此推。
雜詩效阮步兵
作者：劉敞
朝代：宋

浮雲泱鬱，迨天未雨。
習習和風，長我稷黍。
乾道變化，羣龍以序。
元首永康，股肱是輔。
其輔惟何，惟伊及呂。
其康惟何，惟堯及禹。
我食既豐，我衣惟楚。
無有後艱，既歌且舞。
我徂何往，于彼淮濱。
俯玩其流，清波磷磷。
扶搖起鷴，四海揚塵。
孰能高蹈，獨潔其身。
衆人惑惑，賢者葆真。
獨寐寤歌，忘我賤貧。
離京後寄貢甫隱直
作者：劉敞
朝代：宋

清川如带屢回環，信宿猶居百里間。
敢恨淹留同桂渚，正憐風雨似梁山。
月殘虚魄無由共，雲映高樓不可攀。
郤怪夢中翻識路，化爲蝴蝶一飛還。
離鄂州至漢陽
作者：劉敞
朝代：宋

小郡緣山腹，孤城闇夕楓。
蛟龍戯霧雨，鼓角亂西東。
江漢浮南紀，秋冬擬緒風。
離騷楚人恨，過半夕陽中。
離陳州先寄潁上龍圖
作者：劉敞
朝代：宋

蓬蒿一畝亦蘧廬，終歲紛紛三徙居。
客耳欣沾潁川水，兒謡積厭武昌魚。
寧知代舍悲長鋏，忽幸侯門埽敝裾。
雖信師金譏數昧，未甘萊子勤捐書。
雨中
作者：劉敞
朝代：宋

蕭蕭過軒雨，物色送春歸。
樹綠初成蓋，垣青半長衣。
吟懷空擾擾，愁思動依依。
想似江南景，草長鶯亂飛。
雨中入省
作者：劉敞
朝代：宋

簡書無暇日，風雨送殘秋。
車馬常侵旦，泥塗空自愁。
平生本迂拙，歲暮强淹留。
會将投劾去，偃息謝交游。
雨中出城行汝水上
作者：劉敞
朝代：宋

東野宜獨往，此中如舊溪。
好風凉送雨，流水碧循堤。
樹密扶行蓋，沙平印馬啼。
城樓隔雲霧，歸路欲全迷。
雨中北軒
作者：劉敞
朝代：宋

草樹朱明晚，雲霓白日頽。
幽居誰與適，山鳥獨無猜。
蠧實危將墮，衰花冷自開。
秋光殊不意，頓入眼前來。
雨中北軒晚寝
作者：劉敞
朝代：宋

樹色禽聲相與閒，吾廬仍共一枝安。
浮雲蔽日綿綿雨，積水嬰城慘慘寒。
還恐百芳從此歇，不知后土幾時乾。
閉關高枕交游絕，一夢江湖意緒寛。
雨中家人致酒
作者：劉敞
朝代：宋

急雨連宵晝不收，草堂晨起似新秋。
山歌倚瑟清無賴，野饌隨樽特自優。
追古最宜真渾沌，旁騷仍有畔牟愁。
綸巾搭腦醒還醉，得此堯民已甚休。
雨中寄徐二
作者：劉敞
朝代：宋

北風吹飛雨，中夏變早寒。
浮雲滿天地，坎井成波瀾。
秋興集我懷，旅愁散無端。
陽光旦自匿，后土何得乾。
嗟君貧非病，所寄瓢與簞。
陋巷無雜賓，商歌激清彈。
甚願裹薄飯，相從饜朝餐。
亦思造暘谷，相與晞朝冠。
力弱泥潦深，乃知行路難。
雨中獨居有懷江梅
作者：劉敞
朝代：宋

晨起風雨交，蕭蕭秋意寒。
出門無所詣，行道如此難。
思我平生游，相得他日歡。
興來未嘗約，趣合不待言。
濁酒有與醉，孤琴能一彈。
時時商聲歌，磊落千琅玕。
浮雲歸無期，宿草秋向殘。
獨咏雞鳴詩，一唱三四歎。
雨中聞鐘
作者：劉敞
朝代：宋

疏鐘不隔雨，迢遞入重城。
倦客未能寐，歸禽初不驚。
霏微通暮色，颯沓隱秋聲。
簾幕鮮風起，明朝應早晴。
雨中贈徐監簿
作者：劉敞
朝代：宋

明闇雲移影，蕭騷雨送涼。
遠林寒起霧，清簟潤浮霜。
小隱交遊絕，微吟杖履妨。
奕棋還偃几，幽趣亦難忘。
雨中送孜入京兼呈諸親舊
作者：劉敞
朝代：宋

江外五年别，齋中三日留。
何能慰衰疾，正足亂羈愁。
澤國瓜時雨，淮山桂樹秋。
思歸欲招隱，一一謝交遊。
雨中送張六
作者：劉敞
朝代：宋

秋陰蔽陽光，雨潦如昏墊。
居人鬱無聊，游子行可念。
方攜一樽酒，欲别情不厭。
雖無車馬贈，篇賦私敢占。
人生遠圖在，離索安足慊。
願爲東南風，刮日豁長熖。
取觴醉車軌，千里由此漸。
雨中醉歸
作者：劉敞
朝代：宋

楚山終日雨霏霏，寥落村花入眼稀。
可惜東風變酒味，無端宿靄破春暉。
屈原漁父誰清濁，御叔臧孫交是非。
倒著接䍦驚道路，悠悠判與世相違。
雨後回文
作者：劉敞
朝代：宋

綠水池光冷，青苔砌色寒。
竹深啼鳥亂，庭暗落花殘。
雨後城下
作者：劉敞
朝代：宋

雨餘百川漲，遠水浮林梢。
忽怪有帆席，何爲出鳥巢。
登臨非吾土，虚爽慰南交。
稍見暝烟起，陰蟲啼草茅。
雨後小亭
作者：劉敞
朝代：宋

疏雨纔能潤，微風未肯凉。
低松無限碧，白芷可憐香。
埽榻從高卧，歸禽不亂行。
悠悠對老圃，幾與爾俱忘。
雨晴率張生及諸弟到建福僧居
作者：劉敞
朝代：宋

沈陰天氣昏，忽霽景物好。
牆陰且殘雪，池岸已芳草。
愁懷無端涯，强出慰枯槁。
白日當青天，所至豁如埽。
山僧一飯畢，鐘鼓不復考。
庭宇若無人，窗軒照丹藻。
徒行不知遠，適興愜所禱。
如覺逍遙遊，頗堪謝煩惱。
諸子吾宗秀，張生一經老。
相顧能不言，歡然屢絕倒。
雨過前軒偶記
作者：劉敞
朝代：宋

江南羈客懷鄉墅，曉起前軒對零雨。
清波滿目如鑑中，遶岸高松十餘樹。
砌旁芳草似汀洲，巉巖殿角飛紅樓。
沈光倒影入浪底，宛是若邪溪上頭。
薄霧疏烟迷近遠，水色誰能辨深淺。
忽驚謝去塵中游，不知正自居京輦。
何人草服倚長松，迴頭誤問釣魚翁。
眼前景致偶相同，豈異仙術遊壺中。
雨過張先生
作者：劉敞
朝代：宋

禀生本迂闊，習性益疏嬾。
遇境賸欲留，得人輒迷返。
先生老鄉曲，素髪頗樗散。
相遇年已忘，心親禮逾簡。
幸無富貴憂，時可青白眼。
驚呵左右人，邂逅以繾綣。
初隨朝陽出，忽報山雨晚。
天路良幽艱，歸途失平坦。
雨霽同聖民登西北樓
作者：劉敞
朝代：宋

雨餘暑氣滅，日出浮雲開。
高樓極遠目，百里無纖埃。
山形西北騖，江勢東南來。
舊都尚能記，壯觀多可哀。
微風激清嘯，浩霧侵寒杯。
亦知非吾土，聊復樂徘徊。
雪
作者：劉敞
朝代：宋

楚塞常閔雪，窮冬未爲晚。
欣看朔風過，想自萬里遠。
崩騰龍沙飛，浩蕩北溟卷。
勢排炎荒瘴，力救南國旱。
悲鴈飛何之，蟄龍卧終偃。
至神亦憔悴，爾輩何繾綣。
歳陰倐將改，天運有必反。
慷慨吾何言，短衣數自挽。
雪中寄貢弟
作者：劉敞
朝代：宋

天寒雲長浮，雪急風更厲。
行子歸何時，遠遊感人思。
脊令顧儔下，鴻雁順時逝。
原隰無安居，稻梁無深志。
誰令歲月晚，坐使羽毛瘁。
江湖可遣憂，引領正相遲。
雪中與長文景仁會西閣
作者：劉敞
朝代：宋

梁山風與雪，歲暮自崢嶸。
誤逐滄浪叟，飛來白玉京。
屯雲紫微閣，疊壁九重城。
更挹浮丘袂，端令俗眼驚。
雪中詣相國寺
作者：劉敞
朝代：宋

西風卷雪白如沙，索漠空林開白花。
病僧迎客興不淺，自啟軒窗煎越茶。
雪中鴈
作者：劉敞
朝代：宋

萬里羽毛弱，經時霰雪紛。
江湖更何取，天地正同雲。
影困低如落，聲悲遠似聞。
識時端北向，送目感離羣。
雪夜留二三客飲
作者：劉敞
朝代：宋

高樓鼓絕昏鴉宿，疏簾暗幕開明燭。
雪風振海夜未央，酒池無冰春更綠。
迎年送臘醉莫辭，回環四序長相續。
雪後
作者：劉敞
朝代：宋

日出桑柘巔，鶴鳴風景和。
縱心適田野，顧覺春意多。
欣欣林間叟，負薪行且歌。
此中有真樂，富貴如余何。
雪後
作者：劉敞
朝代：宋

雪銷吐膏潤，日出春意歸。
藹藹多時趣，融融含夕暉。
徘徊終林下，彷彿田野期。
天歡頗不減，吏隱亦庶幾。
歳宴竟何事，濁酒但當揮。
雪後
作者：劉敞
朝代：宋

飛塵暫消凍，春意亦冲融。
野水涓涓綠，林梢靡靡紅。
躍魚輕泮凍，鳴鶴舞和風。
出處驚時節，悠悠看歲窮。
雪後到薦福寺梅下
作者：劉敞
朝代：宋

行尋殘雪遠，暖就梅陰坐。
悟彼寒氣消，識此春景破。
留僧迨日暮，聽鳥忘巾墮。
從此到芬芳，應須數來過。
雪後城上作
作者：劉敞
朝代：宋

雪後原野曠，春生風氣和。
藹藹林表色，輝輝池上波。
形閒境逾静，望遠意更多。
年華適可玩，不醉将謂何。
雪後病愈至射堂作
作者：劉敞
朝代：宋

病失千峰雪，晴開萬影新。
鴈飛天欲暖，風起野無塵。
弱柳悲羌笛，辛夷思楚人。
攀條復顧影，頗似去年春。
雪後登觀風樓
作者：劉敞
朝代：宋

雪带郊原闊，城横碧玉齊。
夕陽寒似落，遠樹望如迷。
旅鴈情更急，棲鳥饑亂啼。
强歌非郢客，竟日戀危梯。
雪後見山樓
作者：劉敞
朝代：宋

春寒天氣似江南，閒倚高樓酒半酣。
盡借前山作屏障，更煩佳雪洗烟嵐。
雪後遊小園
作者：劉敞
朝代：宋

園林過新雪，草木散芳華。
物色皆疑似，春歸亦有涯。
逕泥生沮洳，凍乳滴楂枒。
所適從吾樂，淹留見暮霞。
雪意
作者：劉敞
朝代：宋

淒風起幽朔，白日晦光色。
仰視浮雲高，蒼茫天容碧。
林林愯羣木，栗栗抱寒魄。
今朝識天意，欲見松與柏。
雪霽行小園
作者：劉敞
朝代：宋

力埽牆根通野徑，少留林下訪初春。
魂翻眼眩看梅杏，幾處攀條輒誤人。
雷氏子推迹石鼓爲隸古定聖俞作長詩敘之諸公繼作予亦繼其後
作者：劉敞
朝代：宋

結繩既亡書契出，文字變化尤倏忽。
太山七十有二代，遺事昏昏萬無一。
岐陽石鼓起晚周，宣王之詩史籀筆。
天下金石凡幾存，此當爲甲彼皆乙。
體勢鳥迹雜蝌蚪，詞章車攻與吉日。
六書既廢小雅缺，能使兼存此其實。
韓公昔甞歌感激，若弦周詩播琴瑟。
雷生今復隸古定，如破魯璧傳簡帙。
道之難行乃若兹，二千年間能事畢。
先王親用必貴本，流俗玩文因喪質。
此雖于今似不急，豈不班班見儒術。
藏之天府自其所，大訓河圖亦何物。
會稽羣玉久冥寞，漆簡韋編尚彷彿。
昔人雖死名不朽，智者能爲巧當述。
太學先生事起廢，誦此勤勤救埋沒。
會令永與天壌傳，不比酒誥俄然失。
雷琴
作者：劉敞
朝代：宋

三百年中天下工，密移山水入號鐘。
世間會有孫枝在，自是知音不可逢。
雷陂勸耕作雜言
作者：劉敞
朝代：宋

君不見江都宫，昔時何崔嵬。
下臨雷陂水，前踞吳王臺。
臺傾無餘級，水竭空塵埃。
隋人已曾顧此長嘆息，今世更爲隋人哀。
乃知天地間，一盛亦一衰。
但從伏羲已來三十餘萬歲，未有書契勝言哉。
堯桀是非可兩忘，我欲勸人闢草萊。
種稻水一方，藝麻陵四頽。
爽鳩之樂非我有，聊獨玩此田莓莓。
未知百世間，更復誰當來。
且欲及閒從賓客，省耕訪此時徘徊。
雷雨
作者：劉敞
朝代：宋

寂寞荒居草木深，商歌猶足玩愁霖。
仰頭笑問豐隆苦，亦未妨人倚柱吟。
靈椿館風折椿樹
作者：劉敞
朝代：宋

野人獨愛靈椿館，館前靈椿聳危幹。
風柔雨練三月餘，奕奕中庭蔭華傘。
清陰及物不自惜，赤日當天損炎旱。
危簷密牖清有餘，翠竹猗桐何足算。
南山白虎嘯狂飇，孤根易動枝條散。
芳華寂寞未及衰，萎遲遂比溝中斷。
君不見月中紫桂天上榆，有名無實安自如。
天河均澗易生植，甘露灑葉長扶疏。
結根得所應自貴，庇蔭雖遠真徒虚。
靈椿乎，莊子浪叟誠爾徒。
爾當自取八千歲，今顛蹶矣人誰扶。
静夜
作者：劉敞
朝代：宋

花影不可埽，縱横月明中。
光芒裛新露，香氣生微風。
夜永興不淺，幽人與誰同。
韓文公畫像分題
作者：劉敞
朝代：宋

微言昔廢絕，大道隨荒榛。
上下千歲間，天將復斯文。
若人實命世，述作參鬼神。
横制萬里波，不爲流俗珍。
大音破昏聾，有若雷霆震。
惜乎世莫用，竟以奇怪聞。
哀哉揭陽貶，勢屈道則伸。
孔子亦有言，求仁而得仁。
我昔讀其書，固常見其人。
邇來觀遺像，忽若平生親。
輪扁不言巧，丹青豈復真。
尚存高山意，俯仰冀日新。
順州聞角
作者：劉敞
朝代：宋

北山三千里，歸來已近邊。
如何聞鼓角，晨坐更悽然。
順州馬上望古北諸山
作者：劉敞
朝代：宋

平原不盡對羣峰，翠壁回環幾萬重。
背日映雲何所似，秋江千丈碧芙蓉。
題和弟所居桐樹
作者：劉敞
朝代：宋

卜隱謝林藪，考槃寄閭里。
嘉樹爲我徒，清風濯塵耳。
手披漆園書，身擬長梧子。
窮秋忽感悲，埽榻且歡喜。
題天池館二首·其一
作者：劉敞
朝代：宋

誰人畫素屏，中座對滄溟。
雲氣隨蛟蜃，波濤湧戶庭。
風高鵬解羽，天近客浮星。
會有湯湯意，無琴亦自聽。
題天池館二首·其二
作者：劉敞
朝代：宋

粉墨勢回環，滄波入座間。
溟茫朝百谷，迢遞隔三山。
怪獸有時化，孤槎何日還。
乘桴古人勇，向壁毎慚顔。
題巷北桃花
作者：劉敞
朝代：宋

深巷山桃樹，無人亦自芳。
青苔何限地，紅蕚可憐香。
俗眼輕幽僻，陰天逼艶陽。
殷勤謀一醉，容易送春光。
題幽州圖
作者：劉敞
朝代：宋

代北屯兵盛，漁陽突騎精。
棄捐看異域，感激問蒼生。
尚識榆關路，仍存漢郡名。
可憐成反拒，未見請横行。
先帝曾親伐，斯人昔徯征。
大功危一跌，遺恨似平城。
往者干戈役，因之玉帛盟。
權宜緩中國，苟且就升平。
名號于今錯，恩威自此輕。
奈何卑聖主，豈不負宗祊。
事有違經合，功難與浴評。
復讎宜百世，刷恥望諸卿。
封畛唐虞舊，氛祲渤碣清。
遺黎出塗炭，故老見簪纓。
寒谷青陽及，幽都日月眀。
此懷如萬一，高揖謝縱横。
題度支廳事許道寧畫松石呈彦猷鄰幾直孺
作者：劉敞
朝代：宋

長松森無依，蒼石儼相對。
自然山林氣，若出天壤外。
許生筆妙絕，今世殊少輩。
發揮得意表，瀟灑與神會。
炎熱五月交，塵土九衢內。
微風度窗來，左右含天籟。
下有漁樵翁，生事尤可愛。
茅茨乍隱見，畎畝更向背。
吾廬若辦此，軒冕本不賴。
願從二三子，相與駕言邁。
題庭前藥欄
作者：劉敞
朝代：宋

宿雨初晴曉尚寒，土膏欲動未全乾。
碧萱紅藥饒情態，世漏春光已滿欄。
題慧禮師雙樹院
作者：劉敞
朝代：宋

雙樹婆娑三百年，江南秀色上參天。
不知昔日誰來種，正爲道人開法緣。
題戚化源畫清濟貫濁河圖
作者：劉敞
朝代：宋

濁河清濟坐中分，沙浪澄波兩逼真。
自畫壁來多少日，能知清濁幾何人。
題所種金鳯花自淮北攜子種之云
作者：劉敞
朝代：宋

愛此名字佳，攜之不憚遠。
豈惟江淮闊，兼恐歲月晚。
手植中庭地，分破紫蘭畹。
綠葉紛映階，紅芳爛盈眼。
輝輝丹穴禽，矯矯翅翎展。
卑飛何在此，寂寞難自顯。
按圖感形似，覽物意繾綣。
三復接輿歌，悲風動湘沔。
題改芷亭作水鑒亭
作者：劉敞
朝代：宋

昔人種白芷，既以名此亭。
今我開蠪淵，復以水鑑名。
吾豈異昔人，而徒易其稱。
所樂於水乎，內明而外清。
內明可比心，外清可照形。
照形不吾欺，比心不吾傾。
虚静吾自居，逍遙以無營。
會有水鑒賢，吾能與同登。
題新開花呈永叔
作者：劉敞
朝代：宋

野客賞春憐物華，不将手觴新開花。
且留林下引狂蝶，看舞東風傾綠霞。
題梅尉春波亭
作者：劉敞
朝代：宋

層欄壓湖春水碧，日照高穹同一色。
東風引浪飛魚鱗，極目傷心如楚澤。
茫茫白芷連芰荷，倚沼畦瀛遙望多。
官賢與衆共其樂，漁樵日暮常經過。
君家德祖吳門子，棄職從仙如脱屣。
此中吏隱人不知，且濯君纓洗君耳。
題永叔白兔同貢甫作
作者：劉敞
朝代：宋

梁王兔園三百里，不聞有與雪霜比。
今公畜此安取之，瑩若寒玉無磷緇。
春秋書瑞不常有，歷年曠世曾一偶。
寧知彼非太陰魄，鳯凰麒麟亦郊藪。
周南之人公腹心，張罝肅肅横中林。
獻全不損一毫末，顧直肯計千鈞金。
雕籠密檻回君寵，初不驚人有時拱。
由來文采絕世必見羈，豈能隨衆碌碌自放原野爲。
題浄嚴觀春波亭
作者：劉敞
朝代：宋

滿目烟蕪蘸綠漪，江淹遺恨楚江湄。
仁人四海皆兄弟，何必東風悵别離。
題浙西新學
作者：劉敞
朝代：宋

文翁昔時理蜀土，能令蜀人似鄒魯。
范公今者鎮江東，亦云教化似文翁。
文翁范公本同志，蜀人吳人有殊異。
蜀人之先自魚鳧，不聞道德能過吳。
吳前泰伯後季札，禮讓繼爲天下師。
迄今遺風未全滅，得逢賢侯益昭晰。
本之舊俗已相百，況乃磨礱皆俊傑。
當時文翁化蜀者，獨有揚雄及司馬。
後生可畏不可誣，安知不在吳公下。
吳人于今歌且仰，我公去矣安所倣。
願公上佐天王明，姬文孔術從兹行。
題深甫所種樹
作者：劉敞
朝代：宋

中庭郤埽無餘地，憐君種樹還有意。
重陰覆屋千尺時，徙坐讀書殊可喜。
似君秀骨不易攀，當援桂枝星漢間。
豈能玩此便自老，塵俗紛紛聊閉關。
題溪堂
作者：劉敞
朝代：宋

蘇俠遺懽小洞庭，高堂殊恨曲池平。
山川滿目仍非昔，魚鳥依人自不驚。
瑣細幽花相嫵媚，回環流水共澄清。
秋風初足江湖意，不作鱸蓴萬里情。
題臨波亭
作者：劉敞
朝代：宋

綠楊芳草舊無蹊，竹隖花源敵剡溪。
水影時翻高檻動，天形略抱曲城低。
逢迎野興鷗雙下，點綴春愁鶯亂啼。
宿雨楚山雲正滿，高樓莫上使人迷。
題行者店石楠
作者：劉敞
朝代：宋

無限荒山秪一家，竹園蔬圃寄生涯。
老翁手種石楠樹，三十餘年看好花。
題西湖中魚
作者：劉敞
朝代：宋

育育水滿湖，中有千金魚。
浮沈得意似太古，不畏網罟畏鵜鶘。
綠蒲欲齊藻初密，紅尾差差映朝日。
疾雷驟雨人莫知，潛有蛟龍取之逸。
題賈大夫射雉圖
作者：劉敞
朝代：宋

控弦誰家子，馳射落名翬。
傾城絕代女，巧笑揚脩眉。
覽古按圖畫，悵然增我唏。
壯士不擊賊，顧從兒女嬉。
威弧無用世，反事禽荒爲。
嘿嘿千歲後，正爲來者嗤。
題送客亭别任迥
作者：劉敞
朝代：宋

北飛鴻鴈南飛燕，擾擾俱非自在身。
莫向孤亭南北望，野花江草最愁人。
題連理亭
作者：劉敞
朝代：宋

靈光蕪滅泮宫平，三百年中獨此亭。
無復喬林見連理，尚傳高棟出窮溟。
疏簾清簟宜炎日，菀柳長梧半廣庭。
卧向汶篁慚薊植，燕山都欲負刋銘。
風花
作者：劉敞
朝代：宋

風花不自知，高下逐風飛。
故有多情處，時來點客衣。
仙源應在晴溪側，弄雪吹香不忍歸。
風雨
作者：劉敞
朝代：宋

人生老去自多憂，索索逢春卻似秋。
過盡百花初不省，何須風雨更添愁。
風雨
作者：劉敞
朝代：宋

園林自有主，風雨苦無情。
密葉枝枝綠，飛花片片輕。
眼看春不住，醉任酒頻傾。
何處鶯求友，時聞囀一聲。
風雨
作者：劉敞
朝代：宋

春光從此半，無復强淹留。
風雨仍何急，鶯花各自愁。
登臨非故土，搖落自清秋。
物物驚人眼，應須與醉謀。
風雨
作者：劉敞
朝代：宋

晚雲蒸雨瀉驚湍，積水浮城五月寒。
卑濕向人如楚澤，風塵回首憶長安。
歲華徂暑參差盡，旅舘懷歸去就難。
自昔梁山有遺操，試憑繁手一清彈。
風雨寄張野人
作者：劉敞
朝代：宋

天地初開泰，雲雷未厭屯。
泥深長閉戶，謀拙苦憂貧。
狼籍千株雪，空亡一半春。
仍愁三徑裏，草色斷幽人。
風雨寄貢甫
作者：劉敞
朝代：宋

積雨不自已，季秋聞驚雷。
行子方遠道，憔悴感我懷。
流潦紛縱横，高岡蔚崔嵬。
左右無所覩，出入蒿與萊。
百步一躑躅，十步一徘徊。
村墟斷人煙，沈竈或産蛙。
日月懸一隅，雲霧安得開。
天遠人事邇，勞生使心哀。
獨不如鳧鵠，奮翼超高飛。
相望空長歎，撫襟泣如頹。
飛輪團扇歌
作者：劉敞
朝代：宋

赤雲燒天天欲焚，深堂如炮井如饙。
肴乾不食酒具陳，君胡愁嗟念南熏。
主人白羽奇且新，捷逾輠膏機有神。
飛亷舒御旋相奔，晻藹翕霍娛坐賓。
衣襟飄飄恍凌雲，何用御風絕埃塵。
主人顧嗟顔色顰，安得救暍通下民。
羊角扶搖非敢珍，願使大鵬離隱淪。
上客捧觴起爲賀，君宜千年位卿佐。
食橘
作者：劉敞
朝代：宋

吾聞江陵橘，乃比千戶侯。
歲獻天子旁，取爲廟堂羞。
問其何能爾，無脛而遠遊。
橘也不自言，請君以臆酬。
憑生覆載中，頗亦萬木儔。
通爲騷人頌，謬得禹貢收。
託身聖賢間，自覺名譽浮。
苞苴賴攜挈，富貴常見求。
明珠無先容，按劍或暗投。
而我適衆口，鑠金不予憂。
物生有通塞，不必在中州。
何用懷苦辛，但爲時所仇。
飲子華家醉翁不來因令鸞英彈醉思仙
作者：劉敞
朝代：宋

翠眉紅袖拜尊前，撩弄春聲入四弦。
坐少車公還不樂，爲君重奏醉思仙。
飲郇公園贈章湖州何漢州
作者：劉敞
朝代：宋

朝暉散浮陰，天氣清且佳。
春城足行樂，況此公侯家。
珍館深窈窕，茂林揚芬葩。
幽禽囀新聲，宿草含芳芽。
覽物曲池平，置酒白日斜。
因歌雍門詩，四座皆歎嗟。
平生布衣願，不過東陵瓜。
致求多嬴餘，竟是迷紛華。
一醉稱日富，此風獨可嘉。
安能拘浮俗，局若井底蛙。
客有章與何，高冠耀文緺。
方爲二千石，會促别且賒。
他日還相思，當在天一涯。
歡極情難忘，願君盡流霞。
養雞
作者：劉敞
朝代：宋

耆舊漂零漢汝南，長鳴獨與古無慚。
蕭蕭風雨思君子，欲倚空窗聽爾談。
養雞
作者：劉敞
朝代：宋

茅茨一畝宮，生理備委曲。
雞豚自古昔，豢養隨世俗。
鑿垣安其棲，幼長何碌碌。
旦出四散飛，暮還相從宿。
頗哀鴻鵠輩，飲啄不充腹。
何事萬里遊，羈旅傷局促。
衣冠相嫵媚，庭廡更追逐。
未悟糞土非，豈知稻粱辱。
物理常有此，人情苦不足。
安見避世翁，頽然卧空谷。
養魚
作者：劉敞
朝代：宋

鑿池不容數斛水，養魚才勝十餘尾。
可憐出沒萍藻間，還如泛澹江湖裏。
君勿笑坳堂坎井無遠期，假有神物君不知。
風雲變化在倏忽，隨衆幽潛聊爾爲。
馬上南風變晴
作者：劉敞
朝代：宋

繁陰欲閉凱風來，一埽窮荒萬里開。
日色葱曨浮渤澥，雲容舒卷映蓬萊。
旅情更覺光華遠，暖意何妨節物催。
醉眼卻思山雪好，臘前容可當新梅。
馬上口占
作者：劉敞
朝代：宋

冰澗縱横水，風松高下聲。
遠遊應易老，跋馬更凝情。
馬生自汝南來求入太學不得請詩以歸
作者：劉敞
朝代：宋

士貧謀國拙，安得辭泥塗。
馬生負長劍，嘆曰歸來乎。
尺薪等芳桂，斗粟兼明珠。
王門不見容，憔悴如枯魚。
我無升斗水，慰子朝夕須。
亦有西江濤，疏遠不可圖。
相勸早旋歸，詩書自爲娛。
男兒患無術，餘事從卷舒。
時至當奮飛，翩如巢中雛。
微物尚變化，況君七尺軀。
馬蹄硯
作者：劉敞
朝代：宋

巴巫之山足奇石，氣含秋雲如黛色。
君家寶硯安所得，圓爲馬蹄螢爲璧。
宛城路阻流沙長，中國久絕真乘黄。
惜哉逸足世不識，所存一迹猶形相。
鄙夫雖非伯樂比，偶見褭蹄識千里。
願君不惜勤示人，倘有驊騮免空死。
馴燕
作者：劉敞
朝代：宋

非無鷹隼慮，自識主人歸。
立語移窗日，翻飛試羽衣。
江湖萬里闊，天地一身微。
不作驚鷗别，何須强察機。
駕幸飛山教場閱武侍宴
作者：劉敞
朝代：宋

冬令三農畢，時巡萬乘行。
川源分壁壘，貔虎望麾旌。
王氣雲成殿，天光日繞營。
風隨鼓桴急，塵絕馬蹄輕。
發石機投短，抨弦火激眀。
響振摧列缺，影墮落欃槍。
令下凝霜肅，恩加挾纊平。
搴旗輕俯仰，奪槊妙縱横。
壯士前歌勇，儒生從觀榮。
炙行熢燧舉，觴溢海濤傾。
清道遙傳警，鳴鞭夕向城。
欲知威略遠，區外讋天聲。
驚烏
作者：劉敞
朝代：宋

北林風多丹葉稀，棲烏畏月夜中飛。
哀音亂發不自得，孤影履翻無所依。
作巢欲高避彈射，誰道通宵不能息。
山深林遠去冥冥，清露寒霜損毛翼。
驚禽
作者：劉敞
朝代：宋

幽鳥何所託，高棲衆林端。
風巢雛鷇危，露葉毛羽寒。
半夜吐明月，驚鳴遞囂讙。
迎光怪焚巢，顧影疑飛丸。
何爲貪擇木，通夕不自安。
乘高非爾謀，宜下易所觀。
不見丹穴鳯，深居全綵翰。
驟雨
作者：劉敞
朝代：宋

炎日大冶沸，清風愁意蘇。
黑雲過山岳，白雨覆江湖。
彷彿鬼神戰，騰凌車騎趋。
森然異氣象，真復慰泥塗。
魏京詩·其一
作者：劉敞
朝代：宋

皇作大都，大都雄雄。
奄定北國，四方來同。
魏京詩·其一〇
作者：劉敞
朝代：宋

驅之渾渾，攘之賁賁。
靡有輈張，殱厥鯨鯤。
魏京詩·其一一
作者：劉敞
朝代：宋

或獻其寶，或請其命。
帝振于旅，惟時既定。
魏京詩·其一七
作者：劉敞
朝代：宋

爾慎爾止，弼予于治。
期爾前人，用迪爾事。
魏京詩·其一三
作者：劉敞
朝代：宋

既閟爾弓，既櫜爾矛。
玁狁臣止，四方是休。
魏京詩·其一九
作者：劉敞
朝代：宋

泰山之封，后土之禪。
予監若兹，惟天是眷。
魏京詩·其一五
作者：劉敞
朝代：宋

爾視京魏，以作我都。
以赫厥靈，俾後勿逾。
魏京詩·其一八
作者：劉敞
朝代：宋

皇曰卿士，惟帝作武。
垂是萬年，莫敢予侮。
魏京詩·其一六
作者：劉敞
朝代：宋

皇曰卿士，惟帝時功。
時亦惟人，惟寇萊公。
魏京詩·其一四
作者：劉敞
朝代：宋

皇曰卿士，聖考之德。
允于孝思，孝思惟則。
魏京詩·其七
作者：劉敞
朝代：宋

帝奮厥武，百萬其士。
匪怒以棘，于三千里。
魏京詩·其三
作者：劉敞
朝代：宋

天監在上，既有明德。
乃命于下，罔有不服。
魏京詩·其九
作者：劉敞
朝代：宋

天子來止，士增其喜。
孰偷其生，以不奮興。
魏京詩·其二
作者：劉敞
朝代：宋

皇曰卿士，在昔聖考。
祗遹文武，維慈幼老。
魏京詩·其二〇
作者：劉敞
朝代：宋

翼翼之土，天子國之。
穆穆原廟，聖人則之。
魏京詩·其二一
作者：劉敞
朝代：宋

孰爲强暴，敢不來覲。
俾怛于威，于忠是訓。
魏京詩·其二三
作者：劉敞
朝代：宋

河水東注，昭哉禹績。
時萬斯年，天子之德。
魏京詩·其二二
作者：劉敞
朝代：宋

顯顯天子，孝德自躬。
率是休烈，覃之北戎。
魏京詩·其五
作者：劉敞
朝代：宋

時維玁狁，侮予之疆。
靡度靡虞，跳呼以狂。
魏京詩·其八
作者：劉敞
朝代：宋

如虎如貔，如霆如雷。
靡有遠邇，天子其來。
魏京詩·其六
作者：劉敞
朝代：宋

業業烝黎，載震載驚。
侵魏及澶，羣心不寧。
魏京詩·其四
作者：劉敞
朝代：宋

匪允命之，亦章慶之。
匪允服之，亦保育之。
魏文帝
作者：劉敞
朝代：宋

江水由來一带横，魏文何事畏疑城。
不應天意分南北，自是無人敢請纓。
魯拾遺挽詞二首·其一
作者：劉敞
朝代：宋

市朝非故日，年代屬傳聞。
始兆滕公室，來觀季子墳。
埋名書故事，編簡屬遺文。
苦恨相如賦，俱隨諫草焚。
魯拾遺挽詞二首·其二
作者：劉敞
朝代：宋

西晉登賢日，東堂第一人。
競推天下士，爭辟幕中賓。
故國無喬木，流風及搢紳。
新阡廣陵上，荒草欲含春。
魯風二首時聞孔中丞卒·其一
作者：劉敞
朝代：宋

太山之雲朝觸石，清陰油油麗空碧。
塵生東田禾麥槁，季女呼嗟待膏澤。
北風吹空不成雨，中道無復見形迹。
嗚呼天高誰問天，人今相說讒風伯。
魯風二首時聞孔中丞卒·其二
作者：劉敞
朝代：宋

新甫之柏徂徠松，枯根高齊千仞峰。
天令爾生禀剛直，壽比王喬誰與同。
驚霆何時發巖底，堅節青姿化爲燬。
君不見蟠木但以左右爲先容，能令人意尚奇詭。
鳯凰山笙竹
作者：劉敞
朝代：宋

仙山不記鳯鳴時，碧篠空含玉潤姿。
海外雖傳有嶰谷，人間似未悟孫枚。
道家正貴知音少，野處還于靜節宜。
千歲重尋樂毅傳，悠悠更覺使心悲。
鳳凰篇贈府公給事别
作者：劉敞
朝代：宋

鳯凰起北海，少留南嶽巔。
梧桐有餘音，烏鵲相回旋。
耳聞和聲樂，目怪文采鮮。
雖知非儔匹，慕用亦欣然。
祥飇卷層雲，迅羽凌九天。
卑飛忽如縶，絕迹不可攀。
徘徊故林下，歎息高風前。
願及夔作韶，率舞如舜年。
鳳覽德輝
作者：劉敞
朝代：宋

婉婉丹山鳳，飄飄萬里飛。
識時翻羽翼，覽德下光輝。
逸勢凌雲起，和聲遂吹微。
層霄猶降顧，治世獨知歸。
繒繳初無慮，梧桐正可依。
願分阿閣地，永謝楚狂譏。
鳴禽
作者：劉敞
朝代：宋

朝日升屋梁，喧禽鳴樹巔。
東風不相期，自與春意旋。
振衣起前庭，天色綠窅然。
非煙颺微和，目極相綿綿。
行尋林間步，荑英已可攀。
萬物在陽舒，胡爲慘不歡。
幸有二三子，采芳玩華年。
不及古之人，幽懷聊復蠲。
鷄冠花
作者：劉敞
朝代：宋

秋至天地間，百芳變枯草。
愛爾得雄名，宛然出陳寶。
未甘階墀陋，肯與時節老。
赤玉刻縝栗，丹芝謝凋槁。
鮮鮮雲葉卷，粲粲鳬翁好。
由來名實副，何必榮華早。
君看先春花，浮浪難自保。
鷾鴯巾
作者：劉敞
朝代：宋

遠思意而子，因作鷾鴯中。
慮世本遺物，全生翻近人。
輕凉便肌髪，瀟灑外埃塵。
山林有獨往，此亦陶唐民。
麃子嶺帳館寄隱直
作者：劉敞
朝代：宋

離腸易感歲華催，更席龍沙望紫台。
持節不眠宵自永，聽笳無事淚空摧。
扁舟何處山陰雪，驛使他年嶺上梅。
欲寄一書愁已亂，天邊應候客星回。
麻黄州送李斯石銘二十一字
作者：劉敞
朝代：宋

麻侯昔爲萊子國，海濱漁人獻文石。
云是秦始皇帝東巡碑，二十一字李斯迹。
桑田變海岸爲谷，此石亦沈滄海側。
浪翻水轉石段空，偶存數尺非人力。
文章雖傳失首尾，猶與史記無差忒。
字形訛缺非昔時，蟄龍病虺相排迮。
念昔屬車八十一，氣如虎狼食中國。
方士獻策通神仙，諛臣奮筆夸功德。
始皇未死名已滅，秦地初分石皆泐。
邇來似覺天意然，欲令後世羞其惑。
君不見夏禹九鼎傳三王，末年乃隨殷社亡。
時平往往暫一見，龍文玉鉉曾無傷。
聖賢作事宜萬代，事非聖賢多立壞。
黄寺丞九月十三日見寄
作者：劉敞
朝代：宋

兹年見二毛，秋至獨多悲。
况乃霜露繁，悟彼歳月馳。
衡門靜無轍，幽徑荒不治。
眷眷武夷翁，傾蓋成舊知。
每枉林下步，笑言輒移時。
目擊良已久，鳯歌復見詒。
諒君徜徉意，當以振其衰。
黄寺丞井上桐樹爲雷所擊
作者：劉敞
朝代：宋

君家井泉深百尺，上有高桐十尋碧。
鳯鳥不至獨何憂，蛟龍深潛莫能識。
迅雷烈風來擊時，地軸翻倒海水飛。
正直摧傷豈天意，爨下成琴殊未遲。
黄寺丞風雨中見過
作者：劉敞
朝代：宋

節物重陽晚，風雲萬里陰。
君來慰孤憤，語次豁愁心。
名下如舊識，人間仍陸沈。
獨醒感庭菊，蕭索萬黄金。
黄州臨臯亭
作者：劉敞
朝代：宋

春秋黄子國，楚越穆陵關。
比屋皆編竹，孤城半踐山。
岸泥觀虎迹，雲水暗荆蠻。
三入承明客，那能鬢不斑。
黄河
作者：劉敞
朝代：宋

輕車重馬自相騰，横度長河百丈冰。
貝闕珠宫應浪語，黄沙際海谷爲陵。
黄薔薇
作者：劉敞
朝代：宋

綠葉黄花相映深，水邊臺畔結浮陰。
何人解賞傾城態，一笑春風與萬金。
黑雲
作者：劉敞
朝代：宋

屯雲望如墨，萬里横空浮。
白日變玄夜，朱明成素秋。
疾風動屋瓦，急雨落河流。
俯仰駭神化，精微難與謀。
黛陀石馬蹄硯
作者：劉敞
朝代：宋

一片蒼山石，遙憐巧匠心。
能存辟雍法，宛是褭啼金。
氣奪秋雲濕，光含墨海深。
魚龍隨醉筆，變化出幽岑。
鼎池
作者：劉敞
朝代：宋

丹成雞犬去，鼎在陵谷遷。
惟有千年鶴，時來浴水邊。
鼓角樓宴集
作者：劉敞
朝代：宋

周城百雉擁中軍，阿閣三間麗白雲。
燕雀總知依盛德，山河相與助雄文。
輕裘緩带居多暇，旨酒嘉肴客易醺。
還識魏牟懷北醺，正逢長日扇南熏。
齋宿集禧觀戯酬永叔見寄時永叔在後廟攝事
作者：劉敞
朝代：宋

尚平故有五山期，獨許迎年太液池。
貝闕碧城相絢爛，石林琪樹共參差。
玉杯醽好經時醉，冰簟風多盡日棋。
正想火龍勞陟降，更煩佳句寄相思。
一翦梅
作者：劉辰翁
朝代：宋

人生總受業風吹。三歲兒兒。八十兒兒。深閨空谷把還持。啼看人知。啼怕人知。客中自種綠猗猗。月下橫枝。雪下橫枝。尊前百歲且開眉。今歲今時。前歲今時。
一翦梅
作者：劉辰翁
朝代：宋

萬事如花不可期。花不堪持。酒不堪持。江天雪意使人迷。翦一枝枝。歌一枝枝。歌者不來今幾時。姜影無詞。張影無詞。不歌不醉不成詩。歌也遲遲。雪也遲遲。
乳燕飛·賀新郎
作者：劉辰翁
朝代：宋

曾授茅山記。共當年、二百七十，又三甲子。昨上雲臺佔雲物，佔得景風南至。又恰是、封侯千歲。行遍神州河洛外，早歸來、庭下槐陰翠。春萬戶，共生意。溪翁圖是參同契。想金丹、圓成功行，活人相似。顧我尊前歌赤壁，生子當如此耳。笑華髮、東坡年幾。弟不如人今老矣，看龍頭、霄漢雌龍尾。呼白石，為公起。
乳燕飛·賀新郎
作者：劉辰翁
朝代：宋

赤壁之遊樂。但古今、風清月白，更無坡作。矯首中洲公何許，共我橫江孤鶴。把手笑、孫劉寂寞。頗有使君如今否，看青山、似我多前卻。幾見我、伴清酌。江心舊豈非城郭。撫千年、桑田海水，神遊非昨。對影三人成六客，更倚歸舟夜泊。尚聽得、江城愁角。渺渺美人兮南浦，耿餘懷、感淚傷離索。天正北，繞飛鵲。
乳燕飛·賀新郎
作者：劉辰翁
朝代：宋

過雨城西路。看輕雲、弄日花間，微寒如霧。誰是宣華門守者，報我十分開五。便痛飲、能銷幾度。寄語後來看花客，待看花、莫待開成樹。成樹也，半為土。佺巢蜀錦今何許。記西湖、聚景村莊，王亭謝墅。冷落柯丘二三子，更問何園韓圃。悄一笑、回車竹所。點點守宮包紅淚，縱傾城、一顧傾城顧。家國事，正何與。
八聲甘州
作者：劉辰翁
朝代：宋

但秋風、年又一年深，不禁長年悲。自景陽鍾斷，館娃宮閉，冷落心知。千樹西湖楊柳，更管別人離。看取茂陵客，一去無歸。都是舊時行樂，漫煙銷日出，水繞山圍。看人情荏苒，不似鷓鴣飛。聽砧聲、遙連塞外，問三衢、道上去人稀。銷凝久，殘陽短笛，似我歔欷。
八聲甘州
作者：劉辰翁
朝代：宋

問海棠花下，又何如、玄都觀中游。嘆佺巢蜀錦，常時不數，前度何稠。誰見宣華故事，歌舞簇遨頭。共是西江水，不解西流。在處繁華如夢，夢占人年少，生死堪羞。任傾城傾國，風雨一春休。醉逢君、何須有約，醉留君、系不住扁舟。空又失，花前一笑，綠盡芳洲。
八聲甘州
作者：劉辰翁
朝代：宋

甚花間、兒女笑盈盈。人添雪獅成。任踏青無路，凌波有地，步步光塵。招得梅妃魂也，好似去年春。柳亦何曾絮，都是雲英。休道東皇誕漫，到茶煙歇後，誰濁誰清。賴謝娘好語，端勝解圍兵。看昨朝、天公雨粟，定大家、快活社翁平。春晴好，溶溶雨盡，聽賣花聲。
八聲甘州
作者：劉辰翁
朝代：宋

看團團、一物大如杯，時復幾何秋。俯天涯海角，今來古往，人物如流。想見霓裳歌罷，無物與澆愁。惟有當時樹，香滿瓊樓。誰念南樓老子，倚西風塵滿，心事悠悠。便班姬袖裡，明月一時休。嘆年年、吹簫有約，又一番、鶴夢雪堂舟。池上久，滿身風露，還索衣裘。
八聲甘州
作者：劉辰翁
朝代：宋

記前朝、鶴會又重來，攀翻第三桃。看雲華授策，麻姑擘脯，嬴女吹簫。尋思曲江舊事，宮錦勝龍標。奏罷清華夢，獨立春宵。不數相州錦樣，是調羹御手，重解金貂。但今年此日，疏了醉葡萄。聞老仙、衣冠皓偉，又丁寧、天語著兒招。都人望，回班賜第，赤舄飛朝。
冬景·冬日可愛
作者：劉辰翁
朝代：宋

此日荷天公，寧須挾纊重。
一寒偏更老，可愛莫如冬。
不恨乘駒隙，猶愁閉燭龍。
身如花正午，春入眼偏濃。
有喜融霜鬢，何堪借酒容。
至尊何處在，流涕獻無從。
冬景·地爐煨榾柮
作者：劉辰翁
朝代：宋

片地爲爐古，長鑱斫雪來。
蒲團容膝坐，榾柮向人煨。
鑿破崑山璞，方如煖閣開。
一根深雨露，四壁漲烟煤。
光怪浮螭吻，雲星撥芋魁。
朱門香獸擁，何意早成灰。
冬景·孤舟蓑笠翁
作者：劉辰翁
朝代：宋

泛泛水晶宮，孤舟凜欲東。
短蓑并篛笠，舉世一漁翁。
大雪三千界，輕舠尺八空。
無衣寒獨速，皓首敗天公。
乘雁雙鳬外，斜風細雨中。
羊裘差好事，聱釣不相同。
冬景·官梅動詩興
作者：劉辰翁
朝代：宋

官路行人老，梅開客過時。
徘徊深動興，放浪自吟詩。
水驛兼山驛，南枝更北枝。
終然無一句，何以寄相思。
歲月題梁在，風霜牧笛知。
北人休繫馬，餘恨寄他誰。
冬景·梅蕊驚眼
作者：劉辰翁
朝代：宋

又是梅新蕊，寒凋季子裘。
撫時驚歲晚，滿眼使人愁。
江路春如許，闌干淚不收。
別君從灞水，舉目在揚州。
月已成孤影，花應怪白頭。
數聲羌笛弄，忍見墜珠樓。
冬景·梅開不自覺
作者：劉辰翁
朝代：宋

度度看梅來，猶疑早計哉。
相逢如有待，不自覺全開。
每念苔枝雪，猶頒玉鏡臺。
忽能同我笑，知復爲誰催。
有語爲春誤，何心待月來。
老夫乘興耳，不作剡溪回。
冬景·深山催短景
作者：劉辰翁
朝代：宋

曝背無餘地，冬晴直萬金。
是誰催短景，政爾礙山深。
鳥道空中小，猿啼底處尋。
清霜經曉濕，紅日半天沈。
隠士三竿夢，宮人一線心。
百年渾似此，何處惜光陰。
冬景·漢節梅花外
作者：劉辰翁
朝代：宋

十九年辭漢，花如舊日開。
自持天外節，誰寄隴頭梅。
死恨節旄盡，生知仗信來。
春風橫浦驛，夜雪滿鄉臺。
插鬢人空老，沈雲雁未回。
何因香入月，下照拂雲堆。
冬景·爐存火似紅
作者：劉辰翁
朝代：宋

向火火無功，爐中本不空。
尤存尤自冷，似有似無紅。
圍共香團獸，燒餘焰吐虹。
寒威侵鑠處，光氣吐吞中。
尚覺身成曲，惟應笑是烘。
箇中明點雪，萬古不曾融。
冬景·獨釣寒江雪
作者：劉辰翁
朝代：宋

一雪寒如此，何人立釣矼。
不知身入畫，獨自影臨江。
未必魚吞粒，惟應鷺作雙。
風吹沙皓皓，天闊水淙淙。
歸去村邊路，看來纜失樁。
夜深誰訪舊，推月倚蓬窗。
冬景·疏影
作者：劉辰翁
朝代：宋

梅影明於畫，空階掃不除。
自然清意別，比似衆枝疏。
明艷寒空裏，孤梢落葉餘。
溪橫殘雪久，日映碧窗虛。
竹暗愁相並，花寒瘦亦如。
臨流羞白髮，惟爾獨華予。
冬景·繡紋添弱線
作者：劉辰翁
朝代：宋

自取天章繡，深宮漏不聞。
弱添今日線，閒認舊時紋。
明麗千枝錦，蒙茸五色雲。
忽驚花樣少，不爲女工勤。
縷結期千載，晴慳暖一分。
隔窗誰似醉，睡冷篆爐薰。
冬景·聊寄一枝春
作者：劉辰翁
朝代：宋

故知花可惜，聊以贈相思。
與子別多日，先春有一枝。
荒凉逢雁過，辛苦折瓊貽。
北客遥簪雪，東風早驛詩。
吾衰如雪白，到日是年時。
若待青青子，尋芳計已遲。
冬景·至後日初長
作者：劉辰翁
朝代：宋

至後晴堪定，陽來藹未央。
是雖年已晚，最喜日初長。
自報黄鐘動，誰將弱線量。
荒寒無刻漏，宿昔已昏黄。
天上開南陸，人間入壽鄉。
魯陽驚昨夢，辛苦繫扶桑。
冬景·舟雪灑寒燈
作者：劉辰翁
朝代：宋

舟雪那知重，驚沙灑未乾。
暮雲千里合，遠客一燈寒。
飛絮漫空起，推蓬倚醉看。
風缸青閃閃，水驛白漫漫。
隔岸如漁火，無人共釣灘。
閉門安道夢，月黑泝歸難。
冬景·負暄
作者：劉辰翁
朝代：宋

雖霜晴可愛，容我俯前軒。
縱是圍燕玉，何如負趙暄。
自憐鮐背癢，敢負太陽恩。
已覺曲身直，猶勝挾纊溫。
衰年知潦倒，造物足溫存。
尚有葵心在，何因獻至尊。
初晴
作者：劉辰翁
朝代：宋

初日入高樓，歸雲雜江樹。
鱼遊新雨晴，鳥語晨光吐。
天容朗復清，烟色轉輕素。
牆草麗車前，巷溝映泥路。
窗明袪宿潤，礎泫滑微步。
會朝有宿客，過午無來屨。
沿砌上蠙衣，虛庭竿犢袴。
人生足無事，世故非所慮。
彼語吾不聞，清風有時度。
千秋歲
作者：劉辰翁
朝代：宋

新篘熟也，借問誰家早。梅影裡，蜂兒繞。三更殘月上，一夜霜天曉。溪橋小，春風有意年年到。當年青鳥去，落葉無人掃。銅柱仄，瑤池老。殘鍾長樂樹，墜馬咸陽道。空回首，御街人賣南京棗。
南歌子
作者：劉辰翁
朝代：宋

搔困麻仙爪，含暄忍客衣。夜長窗月露成幃。不說明朝風雨、自當歸。
南歌子
作者：劉辰翁
朝代：宋

篘熟雙投美，香飄一縷絲。霜前雁到蟹螯持。自試小窗醉墨、作新詩。
南鄉子
作者：劉辰翁
朝代：宋

去似賞花移。處處開尊亦不辭。梨慄又空醅又盡，方知。舊日驪駒勸客歸。歸路月相隨。兒子門生個個遲。坐久不知無可待，堪疑。向道兒痴直是痴。
南鄉子
作者：劉辰翁
朝代：宋

寬處略從容。華水華山自不同。舊日諸賢攜手恨，匆匆。只說明年甚處重。幾歲避遼東。茅竹秋風一併空。慾望遼東何處是，濛濛。也似秦樓一夢中。
南鄉子
作者：劉辰翁
朝代：宋

香雪碎團團。便合枝頭帶露餐。笑倒那人和玉屑，金丹。不在仙人掌上盤。千樹碧闌干。山崦朱門夢裡殘。花下主人都在此，誰看。天上人間一樣寒。
卜算子
作者：劉辰翁
朝代：宋

不是重看燈，重見河邊女。長是蛾兒作隊行，路轉風吹去。十載廢元宵，滿耳番腔鼓。欲識尊前太守誰，起向尊前舞。
卜算子
作者：劉辰翁
朝代：宋

早已是三年，父老依依借。顧與天公借幾年，保我雞豚社。□□□□□，□□□□□。□□□□□□□，□□□□□。
周耐軒見訪
作者：劉辰翁
朝代：宋

麥徑紆斜縮寄蝸，傳呼驚倒望前牙。
能忘特進羣公表，來訪尋常百姓家。
草市波喧騰竹馬，柴門路隘簇鞍花。
屏窺不信雌同甲，爲倍高明兩鬢華。
和答李德臣
作者：劉辰翁
朝代：宋

忍寒一百五，開落何匆匆。
華堂託孤根，棄我荆棘中。
味言隨時變，茗薄酪自濃。
蛺蝶金縷衣，更爲悅己容。
雖無蛾眉妬，懷抱常忡忡。
咏西湖偉觀樓
作者：劉辰翁
朝代：宋

舉目看來皆畫屏，只因闌檻接蒼冥。
江湖二水一般白，吳越兩山相對青。
雲北雲南何處沒，潮生潮落幾時停。
西偏不被斜陽碍，直見家山與洞庭。
品令
作者：劉辰翁
朝代：宋

滿庭芳草。更昨日、落紅如掃。綠陰正似人懷抱。一聲睍睆，春色何曾老。幸自不須人起早。寂寞如相惱。舊時聞處青門道。禁菸時候，柳下人家好。
唐多令
作者：劉辰翁
朝代：宋

寒雁下荒洲。寒聲帶影流。便寄書、不到紅樓。如此月明如此酒，無一事、但悲秋。萬弩落潮頭。靈胥還怒不。滿湖山、猶是春愁。欲向湧金門外去，煙共草、不堪遊。
唐多令
作者：劉辰翁
朝代：宋

日落紫霞洲。蘭舟穩放流。玉虹仙、如在黃樓。何必錦袍吹玉笛，聽欸乃、數聲秋。赤壁舞濤頭。周郎還到不。倚西風、嫋嫋餘愁。喚起橫江飛道士，來伴我、月中游。
唐多令
作者：劉辰翁
朝代：宋

明月滿河洲。星河帶月流。料素娥、獨倚瓊樓。竟是何年何藥誤，魂夢冷、不禁秋。少日夢龍頭。知君猶夢不。算虛名、不了閒愁。便有鵠袍三萬輩，應不是、舊京遊。
唐多令
作者：劉辰翁
朝代：宋

明月滿滄洲。長江一意流。更何人、橫笛危樓。天地不知興廢事，三十萬、八千秋。落葉女牆頭。銅駝無恙不。看青山、白骨堆愁。除卻月宮花樹下，塵坱莽、欲何遊。
唐多令
作者：劉辰翁
朝代：宋

春雨滿江城。汀洲春水生。更悲久雨似春酲。猶有一般天富貴，夜來雨、早來晴。年少總看燈。老來猶故情。便無燈、也自盈盈。說著春情誰不愛，今夜月、有人行。
唐多令
作者：劉辰翁
朝代：宋

殘日下瓜洲。平安火又流。月高高、掛古城樓。回首少年真可笑，無一事、又悲秋。天在海邊頭。天風有意不。結桂枝、嫋嫋餘愁。不是銀河無去路，先不去、後難遊。
唐多令
作者：劉辰翁
朝代：宋

零露下長洲。雲翻海倒流。素娥深、不到西樓。忽覺斷潮歸去也，飲不盡、一輪秋。城外土饅頭。人能飲恨不。古人不見使吾愁，莫有橫江孤鶴過，來伴我、醉中游。
唐多令
作者：劉辰翁
朝代：宋

風露小瀛洲。斜河倒海流。人間塵、不到瓊樓。錯向五陵陵上望，幾回月、幾回秋。落日太湖頭。垂虹今是不。醉尊前、往往成愁。便有扁舟西子在，無汗漫、與君遊。
壽周耐軒府尹
作者：劉辰翁
朝代：宋

去日江南梅未花，歸來芳草漲天涯。
馳驅斥堠八千里，夢寐青原十萬家。
白叟倚門清燕寢，黄童騎馬學胡笳。
八陵盡是燕京路，想爲孤楸訊暮鴉。
壽城山六十五
作者：劉辰翁
朝代：宋

留得八千唐刺史，看成百億宰官身。
不爭一月大小閏，猶是兩朝耆俊人。
今歲兩翻初度日，明年三十六宮春。
近來化得鄉君子，爲報麻姑不更塵。
壽段知事
作者：劉辰翁
朝代：宋

曉立斕斒拜二親，擁門賀客半詩人。
月三十斛菊花水，秋八千年椿樹春。
每有傳聞須說項，明當召入定留恂。
南來北去多陳迹，惟有聲名日日新。
壽王太守·其一
作者：劉辰翁
朝代：宋

鱗鱗鴛瓦試新霜，斗帳寒輕夜漏長。
天上玉麟來瑞世，夢餘奎壁燦星光。
壽王太守·其三
作者：劉辰翁
朝代：宋

龍飛天子禹湯明，收拾英才共太平。
寄語吳興賢太守，亟將霖雨濟蒼生。
壽王太守·其二
作者：劉辰翁
朝代：宋

韻華瑞籥應黄鐘，六葉階蓂舞舜風。
袖有西山童子藥，清霜夜映玉顔紅。
壽王太守·其五
作者：劉辰翁
朝代：宋

月中桂斫夜琅琅，搗就瓊花絕粒方。
繇是蟾宮折雲路，願持雲粉薦霞觴。
壽王太守·其四
作者：劉辰翁
朝代：宋

八千秋與八千春，此語繇來未識真。
曾共麻姑擗麟脯，笑看滄海幾揚塵。
壽王按察
作者：劉辰翁
朝代：宋

試手東南第一杯，江南知己是寒梅。
山中四老衣冠起，野外諸生俎豆開。
天運又從今日始，江空如見古翁來。
清平笑語皆文物，早起書雲認魯臺。
夏景 夏雨生衆綠 其一
作者：劉辰翁
朝代：宋

入夏可曾晴，陰陰衆綠成。
但驚春盡去，誰信雨中生。
一月須梅潤，千林但葉聲。
荷邊蒲猗儺，桑外笋崢嶸。
芳草非無恨，新條各向榮。
秧田禾似浪，滿眼幾時平。
夏景 夏雨生衆綠 其二
作者：劉辰翁
朝代：宋

無人嫌夏雨，衆木共欣榮。
已辦黄梅熟，還將綠葉生。
送春無物色，盡日是簷聲。
處處桑麻長，陰陰桃李成。
風翻蒲水白，烟共草天平。
山色沈冥久，朝來兩黛橫。
夏景 松凉夏健人 其一
作者：劉辰翁
朝代：宋

松影夏天雲，凉開一院新。
若無如此暑，可以健於人。
風外潮聲起，林間客欠伸。
自憐三伏日，重得百年身。
鶴唳如輕舉，兒扶更怒嗔。
下山逢急雨，爲洗覆車塵。
夏景 松凉夏健人 其二
作者：劉辰翁
朝代：宋

天地若爲容，凉陰何處逢。
困人惟夏日，健我是雲松。
雨立三千丈，風生一萬重。
如餐華峰藕，不藉葛陂龍。
脫帽蒼虬笑，披衣病鶴鬆。
月明天似水，歸路踏芙蓉。
夏景 衣冷欲裝綿 其一
作者：劉辰翁
朝代：宋

老厭人間熱，單衣就冷泉。
不知清到骨，故欲轉裝綿。
蘿月滿襟雪，松風半臂仙。
頓疏桃竹瑩，擬就柳花眠。
倚倦思燕玉，全生願蜀氈。
溫湯無去路，搔首聽潺湲。
夏景 衣冷欲裝綿 其二
作者：劉辰翁
朝代：宋

石洞元無暑，泉聲灑面凉。
衣疑中夜冷，綿欲此時裝。
灑灑驚荷雨，披披變葛霜。
擬將洴澼絖，換却薄羅裳。
中道憐班女，溫言憶楚王。
驪山在何許，我更念溫湯。
夏景·亭深到芰香
作者：劉辰翁
朝代：宋

十里荒寒地，亭空暑不侵。
能令塵土外，更到芰荷深。
水閣臨風迥，蓮舟隔浦尋。
紅妝風四面，翠倚月中心。
此處閑搔首，何人泣露襟。
拍浮宜有酒，亂挽碧筒斟。
夏景·公子調冰水
作者：劉辰翁
朝代：宋

盛世佳公子，明光避暑曾。
調冰初入水，和水亦成冰。
鳴佩朝儀鳳，揚鞲夕臂鷹。
汲來金碗脫，攪碎玉崚嶒。
一吸風林壑，重傾雪肺膺。
瓊姬持袖舉，疑飲露盤昇。
夏景·凉引簟先秋
作者：劉辰翁
朝代：宋

八尺橫斜簟，寒光凝不流。
引教凉到我，坐覺意先秋。
溽暑收梅雨，清風度竹樓。
湘紋殊似水，班扇未應愁。
冷逼金莖潤，溫便玉臂柔。
頗哀城市悄，斗米換衾裯。
夏景·喬木生夏凉
作者：劉辰翁
朝代：宋

何可無喬木，多年雨露成。
是間凉意別，長夏綠陰生。
日度雲旗影，風含澗水聲。
能令霜六月，不待月三更。
翠幄宜琴枕，枯棋就石枰。
五楸朝又暮，故國可勝情。
夏景·夢回蓮葉雨
作者：劉辰翁
朝代：宋

萬葉勝花開，蓮香雨送來。
欲知凉可愛，政是夢初回。
未擬華胥轉，誰將繡戶推。
棹歌摇別浦，裙影濕陽臺。
天上霓裳斷，人間羯鼓催。
酒醒莖露渴，狂引碧筒杯。
夏景·扇枕
作者：劉辰翁
朝代：宋

千古一黄香，庭萱晝日長。
枕閑非受熱，扇舉欲先凉。
畏暑侵支髮，摇風願滿堂。
恨無寒水玉，琢在碧紗牀。
泉澗心如棘，瑶池鬢已霜。
如何荀奉倩，只在玉人傍。
夏景·既雨晴亦佳
作者：劉辰翁
朝代：宋

既雨失陰霾，天憐萬竈蛙。
是雖猶暑潤，亦自覺晴佳。
早見瓢翻海，今無漏透階。
但能開晚景，麤足慰人懷。
山翠光浮玉，塗泥軟襯鞋。
一簾花露影，醉眼爲渠揩。
夏景·林風凉不絕
作者：劉辰翁
朝代：宋

不可居無竹，清風動滿林。
長無如夏日，凉不絕予襟。
安得秋如許，能令午正陰。
兩間何舋舋，三徑自深深。
簟玉翻如水，簷冰語至今。
故人千萬里，明月兩知心。
夏景·樹濕風凉進
作者：劉辰翁
朝代：宋

樹晚晴猶濕，好風如故長。
翛然林下意，進似雨時凉。
坐覺茅容徙，來看呂政忙。
飄蕭初似暑，淅瀝轉成霜。
倚袖嵐添翠，題秋葉欲黄。
不知兼露下，河漢芰荷香。
夏景·涉江採芙蓉
作者：劉辰翁
朝代：宋

夢破芙蓉雨，蛾眉瑣綠窗。
悠悠思遠道，采采涉長江。
北渚浮湘水，西興渡越邦。
波穿紅錦亂，影轉畫橈雙。
花路迷相問，菱歌遠失腔。
扣舷驚水鳥，晼晚笑吳憃。
夏景·清室夏含霜
作者：劉辰翁
朝代：宋

一室蘭香滿，陰陰夏木成。
炎光雖自酷，霜意自含清。
珮玉傳風馬，鈎簾下水精。
燕臺無六月，楚戶忽三更。
冷袖藏冰藕，凉蟾滿露莖。
江湖無雁信，詩鬢自先驚。
夏景·清泉潔塵襟
作者：劉辰翁
朝代：宋

是事不堪聞，清泉獨可親。
翛然携鬢影，聊以潔塵襟。
簾瀉千年雨，藍拖百尺紳。
能令肝肺雪，更遣芰荷新。
京洛昏沈夢，江湖淡蕩身。
一瓢明月燕，併洗脫鞾嗔。
夏景·清風左右至
作者：劉辰翁
朝代：宋

風於萬里外，飛動故人情。
如許殷勤至，居然左右清。
吹潮成雪色，入竹已秋聲。
珮玉丁丁起，臺襟翼翼生。
玉川從此去，列子御之行。
邂逅浮丘老，相携上五城。
夏景·清風松下來
作者：劉辰翁
朝代：宋

狹世清風少，清風不受催。
惟應松下有，肯向坐間來。
襟袖元如水，山林自少埃。
遂驚弘景宅，不是楚王臺。
柳巷無人掃，柴門盡日開。
是誰前喝道，空遣鶴飛回。
夏景·炎宵惡明燭
作者：劉辰翁
朝代：宋

畏日纔宵匿，誰教燭又添。
明雖無可惡，看得故成炎。
漏永風如禁，膏殘飲未厭。
萬枝何用許，一點有人嫌。
蛾命那知惜，蟲花懶復占。
吳牛應自笑，何事畏銀蟾。
夏景·炎赫衣流汗
作者：劉辰翁
朝代：宋

暑綌衣能幾，長流汗似痁。
惶惶何慄慄，赫赫復炎炎。
安得三庚度，猶如十日兼。
坐驚慚背浹，不是淚襟霑。
湯餠何堪試，煎茶可更添。
可人嬌熨玉，頻起立風簷。
夏景·盛夏火爲日
作者：劉辰翁
朝代：宋

日在天無二，明明夏盛時。
到今雖可愛，非火孰能爲。
謾把薰絃語，難禁坐甑炊。
未應一杯水，能沃九華枝。
王屋飛猶在，崑岡事可知。
未須頻夢竈，倏忽看崦嵫。
夏景·竹影金瑣碎
作者：劉辰翁
朝代：宋

竹可淋漓畫，難將竹影臨。
寂寥誰布地，瑣碎總如金。
密處開爲徑，疏時舞又陰。
汗青銷作字，翡翠屑成林。
弄月平分破，臨風鑿落斟。
鏘然聲入耳，忽認是徽琴。
夏景·綠荷雨跳珠
作者：劉辰翁
朝代：宋

荷外雨瀟瀟，舟如泊斷橋。
忽驚紅粉亂，又見綠珠跳。
萬葉明蒼水，輕風問步摇。
疏疏霑羽蓋，點點濺鮫綃。
玉露明金掌，紅妝濕翠翹。
珮痕留不得，立地使魂銷。
夏景·蓮房墜粉紅
作者：劉辰翁
朝代：宋

蓮欲成房去，三三兩兩空。
摘來中有子，墜處粉尤紅。
已鏤冰爲藕，誰將翠作蓬。
半妝摇越棹，一水膩秦宮。
濯濯含秋露，亭亭立曉風。
么荷因見憶，憔悴感青銅。
夏景·薰風自南來
作者：劉辰翁
朝代：宋

當年唐殿閣，何似道人庵。
閑日長如此，薰風來自南。
清香吹不斷，大暑故如惔。
靜見花陰午，凉添竹徑三。
客遮前席坐，人卧北窗酣。
別墅棋邊急，閑將赤壁談。
夏景·蟬聲集古寺
作者：劉辰翁
朝代：宋

此寺創何年，人間幾變遷。
山空千萬古，聲集兩三蟬。
振木繰餘繭，憑風咽斷絃。
助成騷國晚，驚破少林禪。
喧寂聞塵外，炎凉落照邊。
客來悲世事，蟲語暮鐘連。
夏景·行雲遞崇高
作者：劉辰翁
朝代：宋

自不容無雨，行雲盡日勞。
來來方汗漫，遞遞看崇高。
一氣埋飛鳥，層陰壓戴鰲。
前驅淝水陣，後至浙江濤。
羊角天帆席，龍身海桔槔。
鴻蒙驚久別，握手重相遭。
夏景·褦襶子
作者：劉辰翁
朝代：宋

俗子高門走，那知物意嫌。
婆娑中避暑，褦襶早趨炎。
楚楚朝衣格，峨峨古帽簷。
夤緣三伏謁，瞻仰上官嚴。
尚說毛寒慄，寧辭背汗沾。
寄言鄉里者，貸我北窗眠。
夏景·訟風伯
作者：劉辰翁
朝代：宋

豈敢訟穹穹，何堪敗願豐。
雲乎難致雨，伯也實司風。
長是垂將合，吹之使不同。
不思商怨後，但霸楚稱雄。
已脫知臣罪，不誅無歲功。
皇恩懲使悔，終念小心仝。
夏景·雨過苔花潤
作者：劉辰翁
朝代：宋

雨過殘春遠，晴天半入梅。
草根餘落照，花潤只深苔。
山共朱簾捲，庭無蠟屐來。
翠錢流地滿，珠靨照人開。
寂寂承殘霤，青青繞廢臺。
唾茸宮壁在，殘月照餘哀。
夏景·雲雨覺虛無
作者：劉辰翁
朝代：宋

天欲今朝雨，雲如滿八區。
居然同願望，如此竟虛無。
鵬運風猶黑，龍光電又驅。
遂成神女夢，誤擬阿香呼。
酷吏踰前憯，餘民絕望蘇。
皇心終不測，變化屬須臾。
夏景·露頂灑松風
作者：劉辰翁
朝代：宋

野處闕過逢，投巾仰露空。
蕭蕭松下老，灑灑頂門風。
暑不容章甫，天猶念禿翁。
昂霄潮洶洶，落雪鬢蓬蓬。
搔首平生事，忘形半醉中。
蓬萊歸去路，潦倒笑臣同。
夏景·高風動秋聲
作者：劉辰翁
朝代：宋

萬竅忽爭號，南風動地豪。
此聲何處起，到地似秋高。
草木波頹靡，乾坤暑戰鏖。
有人推戶外，無葉下庭皋。
寒扇憐孤影，征鞍感二毛。
豪鷹雙角聳，無計剪蓬蒿。
夜雨
作者：劉辰翁
朝代：宋

夜半起雷車，天門報曉衙。
何消如此雨，又有未開花。
繡被人中酒，茅簷客夢家。
一晴天地闊，稽首見重華。
大
作者：劉辰翁
朝代：宋

任瑣窗深、重簾閉，春寒知有人處。常年笑花信，問東風情性，是嬌是妒。冰柳成須，吹桃欲削，知更海堂堪否。相將燕歸又，看香泥半雪，欲歸還誤。漫低迴芳草，依稀寒食，朱門封絮。少年慣羈旅。亂山斷，敧樹喚船渡。正暗想、雞聲落月，梅影孤屏，更夢衾、千重似霧。相如倦遊去。掩四壁、悽其春暮。休回首、都門路。幾番行曉，個個阿嬌深貯。而今斷煙細雨。
太常引
作者：劉辰翁
朝代：宋

便晴也是不曾晴。不怕金吾禁行。風雨動鄉情。夢燈火、揚州化城。少年跌宕，誰家嬌小，繞帶到天明。昨夜月還生。但驚破、霓裳數聲。
太常引
作者：劉辰翁
朝代：宋

此公去暑似新秋。吏毒一句句。行縣勝監州。覺甘雨、隨車應求。鷺清為酒，螺清為壽，起舞祝君侯。急召也須留。廿四考、中書到頭。
好事近
作者：劉辰翁
朝代：宋

□後百年閒，元度自傷來暮。打破虛空無礙，共乘龍飛去。更參末後句如何，此事未能付。前遇小橋風雪，是君詩成處。
寄別孫潜齋
作者：劉辰翁
朝代：宋

嘗笑唐衢生，一慟可以死，焉能流涕被面日日別知己。
又嘗笑朝鮮無淚可霑巾，悲歌兩語爲我異婦人。
平生鍾情重離別，一聽陽關腸一絕。
銅駝陌上會逢君，誰料相忘如永訣。
憶昔携手青青春，水邊一笑禊吏塵。
醉能狂歌醒能賦，滿座惟有孫堯文。
酒闌歌斷如轉燭，寒食纍纍新鬼哭。
丞相書桐異烏巢，曾園仙市芳郊綠。
海棠三徑無根株，敗瓦頹垣亦已鋤。
舊遊多感有至此，獨爲吾黨懷區區。
我欲與君重一到，化爲長瓶酹荒草。
早知世事去如風，只合黄公壚下倒。
當時一醉鍤埋我，不見興亡應更好。
且復止此休云云，我有陳子高能文。
令其讀罷日就君，就君歸日誦所聞。
吾貧吾老不足念，君鬚君髮何年變。
幼安九十愁更愁，空羨一生長樂傳。
嗚呼斯人斯世不相見，綠樹鶑啼淚如霰。
寶鼎現
作者：劉辰翁
朝代：宋

紅妝春騎。踏月影、竿旗穿市。望不盡、樓臺歌舞，習習香塵蓮步底。簫聲斷、約綵鸞歸去，未怕金吾呵醉。甚輦路、喧闐且止。聽得念奴歌起。父老猶記宣和事。抱銅仙、清淚如水。還轉盼、沙河多麗。滉漾明光連邸第。簾影凍、散紅光成綺。月浸葡萄十里。看往來、神仙才子。肯把菱花撲碎。腸斷竹馬兒童，空見說、三千樂指。等多時春不歸來，到春時欲睡。又說向、燈前擁髻。暗滴鮫珠墜。便當日、親見霓裳，天上人間夢裡。
山中雨行·其一
作者：劉辰翁
朝代：宋

雨行如漏篷，側身半車中。
風翻荷葉白，難可爲芙蓉。
向來三重茅，仰屋嘆穿空。
已經亂離苦，志念常從容。
山中雨行·其二
作者：劉辰翁
朝代：宋

入城過新雨，路靜市人稀。
吾家林塘間，水鴨狂欲飛。
門闌稚子笑，隔樹見翁歸。
何人無此樂，頹暮樂知希。
山花子
作者：劉辰翁
朝代：宋

東風解手即天涯。曲曲青山不可遮。如此蒼茫君莫怪，是歸家。閶闔相迎悲最苦，英雄知道鬢先華。更欲徘徊春尚肯，已無花。
山花子
作者：劉辰翁
朝代：宋

此處情懷欲問天。相期相就復何年。行過章江三十里，淚依然。早宿半程芳草路，猶寒欲雨暮春天。小小桃花三兩處，得人憐。
意難忘
作者：劉辰翁
朝代：宋

角動寒譙。看雨中燈市，雪意瀟瀟。星球明戲馬，歌管雜鳴刁。泥沒膝，舞停腰。焰蠟任風銷。更可憐、紅啼桃檻，綠暗楊橋。當年樂事朝朝。曾錦鞍呼妓，金屋藏嬌。圍香春斗酒，坐月夜吹簫。今老矣，倦歌謠。嫌殺杜家喬。漫三杯、踞爐覓句，斷送春宵。
憶江南
作者：劉辰翁
朝代：宋

花幾許，已報八分催。卻問主人何處去，且容老子箇中來。花外主人回。年時客，如今安在哉。正喜錦宮城爛漫，忽驚花鳥使摧頹。世事只添杯。
憶舊遊
作者：劉辰翁
朝代：宋

渺山城故苑，煙橫綠野，林勝青油。甚相思只在，華清泉側，凝碧池頭。故人念我何處，墜淚水西流。念寒食如君，江南似我，花絮悠悠。不知身南北，對斷煙禁火，蹇六年留。恨聽鶯不見，到而今又恨，睍睆成愁。去年相攜流落，回首隔芳洲。但行去行來，春風春水無過舟。
戀繡衾
作者：劉辰翁
朝代：宋

困如宿酒猶未銷。滿華堂、羞見目招。忽折向、西鄰去，教旁人、看上馬嬌。肉色似花難可得，但花如、肉色妖嬈。誰說漢宮飛燕，到而今、猶帶臉潮。
戀繡衾
作者：劉辰翁
朝代：宋

當年三五舞太平。醉歸來、花影滿庭。辦永夜、重開宴，笑姑蘇、萬眼未明。而今繞市歌兒馬，客黃昏、細雨滿城。十年事、去如水，想家人、村廟看燈。
戀繡衾
作者：劉辰翁
朝代：宋

胭脂不涴紫玉簫。認宮中、銀字未銷。但鳳去、臺空古，比落花、無第二朝。天涯流落哀聲在，聽烏烏、不似內嬌。漫身似、商人婦，泣孤舟、長夜寂寥。
戲題
作者：劉辰翁
朝代：宋

無人知坦腹，水影半簾苔。
驚謂青蟲墮，垂絲忽上來。
探梅四絕·其一
作者：劉辰翁
朝代：宋

江天欲雪未雪時，絕江探梅馿倒騎。
空中著我方成畫，亂後逢花且賦詩。
探梅四絕·其三
作者：劉辰翁
朝代：宋

後五百年無放翁，狂歌醉舞與誰同。
漁人入得桃花洞，猶有梅花路未通。
探梅四絕·其二
作者：劉辰翁
朝代：宋

鈞天遠遠月斜斜，歸客迢遥未到家。
一色白雲天似雪，和衣和雪宿梅花。
探梅四絕·其四
作者：劉辰翁
朝代：宋

冷蕊何心識老逋，芳名從此落西湖。
風霜未改幽堅操，第立花前諱玉奴。
摸魚兒
作者：劉辰翁
朝代：宋

三百年、人間天上，遽如許、遽如許。落花寒食東風雨，漠漠長陵抔土。魂歸否。怕些不分明，又墮人箋疏。且無相負。記昔與諸賢，共談洛下，曾識老人父。牛衣淚，冷落聞雞東府。風塵曾獨深慮。子規聲斷長門曉，春夢不堪重做。千萬古。但目極心傷，宛轉虞兮楚。江東日暮。想野草荒田，而今何處，不待雍門鼓。
摸魚兒
作者：劉辰翁
朝代：宋

也何須、晴如那日，欣然且過江去。玄都縱有看花便，耿耿自羞前度。堪恨處。人道是，漫山先落坡翁句。東風綺語。但適意當前，來尋須賦，此土亦吾圃。海山石，猶記芙蓉城主。彈過飛種成土。是間便作仙客杏，誰與一栽千樹。朝又暮。悵二十五年，臨路花如故。人生自苦。只喚渡觀桃，侵尋至此，世事奈何許。
摸魚兒
作者：劉辰翁
朝代：宋

對尊前、簪花騎竹，老胡起起能舞。春風浩蕩天涯去，惟有薰吟自語。槐正午。看萬戶蜂脾，簾幕雙雙乳。嬌兒呆女。漫學得琵琶，依稀馬上，總是主恩處。凌煙像，空倚臨風玉樹。升沈事遽如許。劉郎貫是瑤池客，又醉碧桃三度。花下數。記三度三千，結子多紅雨。年年五五。共準擬階庭，釵符獻酒，嫋嫋綴雙虎。
摸魚兒
作者：劉辰翁
朝代：宋

待借留、幾曾留得，來鴻空怨秋老。至今父老依依恨，猶說李將軍好。東門草。早不為東風，遮卻長安道。餘民如槁。願金印重來，洪都開府，定復幾時到。秋江鷺，尤記當年潦倒。滄洲無復華皓。朝飢墮淚荒田雨，洗憶窩蜂敗掃。天能報。看鳳燭亭亭，玉樹寬人抱。風霜善保。但逢驛寄書，無書寄語，要說趨朝早。
摸魚兒
作者：劉辰翁
朝代：宋

待欲□、家山未得，方知名不如酒。丹砂便做金句漏，難遣鬢青似柳。試搔首。記移竹南塘，又是三年後。情懷非舊。嘆少日相如，壚邊老去，能賦上林否。種蘭處，贏得青青種韭。淵明中路相候。何須更待三三徑，也自長拖衫袖。青袍皺。便持當金貂，賒取鄰家有。小兒拍手。笑昨醉如泥，盟言止酒，何事醒來又。
摸魚兒
作者：劉辰翁
朝代：宋

怎知他、春歸何處，相逢且盡尊酒。少年嫋嫋天涯恨，長結西湖煙柳。休回首。但細雨斷橋，憔悴人歸後。東風似舊。問前度桃花，劉郎能記，花復認郎否。君且住，草草留君翦韭。前宵更恁時候。深杯欲共歌聲滑，翻溼春衫半袖。空眉皺。看白髮尊前，已似人人有。臨分把手。嘆一笑論文，清狂顧曲，此會幾時又。
摸魚兒
作者：劉辰翁
朝代：宋

想幼安、遼東歸後，自羞年少龍首。長安市上壚邊臥，枉卻快行家走。空兩袖。染醉墨淋漓，把似天香透。功名邂逅。便六一詞高，君謨字偉，但見說行晝。人間事，苦似成丹無候。神清苔字如鏤。明年六十聞歌后，頗記薄醺醺否。兒拍手。笑馬上葛疆，也作家山友。煩伊起壽。更待復一中，毋多酌我，疏影共三嗅。
摸魚兒
作者：劉辰翁
朝代：宋

懶能看、海桑世界，風花過眼如傳。月明昨夜庭流水，天色朝來都變。塵石爛。銖衣壞，和衣減盡誰能怨。秦亡楚倦。但翦燭西窗，秋聲入竹，點點已如霰。當年事，本是泗亭沛縣。卻教綿蕝成殿。暮年八陣那曾用，付與江流石轉。前楚辯。今哨遍，是烏烏者燈前勸。乾坤較健。嘆君已歸休，吾方俯仰，種種未曾見。
摸魚兒
作者：劉辰翁
朝代：宋

是他家、絳唇翠袖，可容卿有功否。相思不到胭脂井，只隔東林煙柳。春去又。漫一夜東風，吹得花成舊。無人舉酒。但照影堤流，圖他紅淚，飄灑到襟袖。人間事，大半歸謀諸婦。不如意十八九。敲門夜半窺園李，赤腳玉川驚走。何處有。更炙燭風流，看到人歸後。休休回首。笑舊日園林，佺巢蜀錦，處處可攜手。
摸魚兒
作者：劉辰翁
朝代：宋

是疑他、春來倏忽，是疑歲別人去。古今守歲言無說，長是酒闌情緒。堪恨處。曾親見都人，戶戶銀花樹。星河未曙。聽朝馬籠街，火城簇仗，御筆已題露。人間事，空憶桃符舊句。三茅鍾自朝暮。嚴城夜禁故如鬼，況敢憑陵大呼。鼕鼕鼓。但畫角聲殘，已是新人故。休思前度。嘆五十加三，明朝領取，閒看五星聚。
摸魚兒
作者：劉辰翁
朝代：宋

是耶非、吾年如此，更痴更悔今昨。狂吟近日疏於酒，轉似秋山瘦削。渾未覺。恁兒子門生，前度登高弱。情懷又惡。嘆親友中年，不堪離別，況復久零落。長生樂。有分神仙難學。人生聊復行樂。百年半夢隨流水，半在南枝北萼。妾命薄。但寂寞黃昏，時聽城樓角。愁無可著。且取醉尊前，明朝休問，昨日已忘卻。
摸魚兒
作者：劉辰翁
朝代：宋

更比他、東風前度，依然一榻如許。深深舊是誰家府，落日畫梁燕語。簾半雨。記湖海平生，相遇忘賓主。闌珊春暮。看城郭參差，長空澹澹，沙鳥自來去。江山好，立馬白雲飛處。秦川終是吾土。登臨笑傲西山笏，煙樹高高杜宇。君且住。況雙井泉甘，汲遍茶堪煮。歌殘金縷。恰黃鶴飛來，月明三弄，仍是岳陽呂。
摸魚兒
作者：劉辰翁
朝代：宋

正何須、陽關腸斷，吳姬苦勸人酒。中年懷抱縈縈處，看取伴煙和柳。柳搖首。笑飛到家山，已是酴醿後。留連話舊。問溪上兒童，頗曾見我，有此故人否。相逢地，還憶今宵三韭。青山知了迎候。東風自送歸帆去，吹得亂紅沾袖。暮雲皺。聽杜宇高高，啼向無何有。江花垂手。任春色重來，江花更好，難可少年又。
摸魚兒
作者：劉辰翁
朝代：宋

渺斜陽、村菸酒市，獨教王謝如此。漁翁夢入江頭絮，寂寂平安西子。東風起。東風起。種桃千樹皆流水。橋邊萬里。甚老子情鍾，明朝後日，又灑送春淚。春過雨，歷歷遠山如洗。暮雲堪共誰倚。諸賢洛下風流散，輕薄紛紛餘幾。聊爾爾。問世事。何如自嗅殘花蕊。金銅劍履。但陌上相逢，摩挲一笑，鑄此幾時矣。
摸魚兒
作者：劉辰翁
朝代：宋

漸無多、詩朋酒伴，東林復幾人許。舊時船子西湖柳，詞與東風塵土。重記否。那月月下旬，且避何人疏。當朝自負。甚墮髻愁眉，滕韝短後，一往似傖父。當年事，傷心說庾開府。人生無百年慮。虎頭燕頷人間肉，不是蜜翁翁做。今又古。是楚對凡亡，為是凡亡楚。朝朝暮暮。聽畫角樓頭，嗚咽未斷，重數五更鼓。
摸魚兒
作者：劉辰翁
朝代：宋

記歌頭、辛壬癸甲，烏烏能知誰曉。梅花不待元宵好，雪月交光獨照。愁未老。更老似渠□，冷麵迎相笑。君詞定峭。但減十年前，偎桃傍李，肯獨為梅好。山中好。可但一枝春早。道邊無限花草。米嘉榮共何戡在，還憶永新嬌小。明年了。又喚起流鶯，又自愁鵑叫。東皇太昊。更不是瓊花，香無半點，一笑使人倒。
摸魚兒
作者：劉辰翁
朝代：宋

記玄都、看花君子，一生恨奈何許。青雲紫陌悠悠者，幾個玉人成土。今在否。但四海九州，屈指從頭疏。吾年空負。看射虎南山，遭逢醉尉，何須飲田父。神清夢，也是堂堂歐府。此中無破頭慮。種槐不隔鞭蛆惡，更祝二郎兒做。蒼蒼古。漫年又一年，老卻南公楚。池塘春暮。笑步步鳴蛙，看成兩部，正似未忘鼓。
摸魚兒
作者：劉辰翁
朝代：宋

道醉鄉、無邊無岸，一尊到彼殊徑。是間轉海人知處，尺地不教渠剩。尊亦癭。問一斗消酲，一石猶難信。臨風小等。記我友醒狂，相從有意，中路恨羌永。梅花晚，早已雪堆餘鬢。此花寧復風韻。空寒獨倚天為主，天又幾時曾定。今為晉。看秦女山中，綠髮垂垂頂。百年一瞬。嘆高臥北窗，閒過五十，無說答形影。
摸魚兒
作者：劉辰翁
朝代：宋

醉與君、狂歌又笑，不知當日何調。孤山梅下吟魂冷，說甚那時蘇小。滄波眇。奈此島，累累竟是誰家表。歸歟白鳥。看四聖飄香，朱門金榜，化作竺飛嶠。衰也久，舊遊夢翠禽繞。坱兮軋、皎兮窈。相思一夜窗前白，誰識餘懷渺渺。殘年了。聽畫角，悲涼又是霜天曉。餘音杳緲。嘆五十之年，我加八九，君隔幾科詔。
摸魚兒
作者：劉辰翁
朝代：宋

醒復醒、行吟澤畔，焉能忍此終古。招魂過海楓林暝，招得魂歸無處。朝又暮。但依舊，禁街人靜鼕鼕鼓。畫船沈雨。聽欸乃漁歌，興亡事遠，咽咽未能句。君且住。能歌吾不如汝。悠悠鼓枻而去。滄洲攬結芳成艾，喚作張三李五。羌自苦。更閒卻，玉堂端帖多多許。無人自語。把畫扇鸞邊，香羅雪底，題作午年午。
攤破浣溪沙·山花子
作者：劉辰翁
朝代：宋

澹澹胭脂淺著梅。溫柔不上避風臺。若比杏桃真未識，奪銀胎。汗面試來慵傳粉，酒香濃後暗潮腮。嬌嫩不應醒似醉，倩誰猜。
攤破浣溪沙·山花子
作者：劉辰翁
朝代：宋

醉裡微寒著面醒。天風不展帽敧傾。行過溪深松雪下，夜三更。白白野田鋪似月，瑽瑽沙路踏如冰。不見剡溪三百曲，一舟橫。
文姬歸漢圖
作者：劉辰翁
朝代：宋

鵲巢覆絕孔文舉，錦衾裹葬楊德祖。
銅雀春風歌舞長，獨徵悽然故人女。
故人有女勝無兒，滿眼興亡身屬誰。
琴燒笛折箏灰冷，閭巷草深歸忍饑。
美人用事單于國，細馬駝金爲余北。
曾從過鴈偕書看，又向枯魚寄聲得。
胡笳日聽心自哀，天遣前朝漢使來。
穹廬抱子送于野，欲去欲住真難哉。
大兒牽衣小兒乳，割乳分携淚如雨。
放馬兒啼漸不聞，腸斷一如初遇擄。
畫圖巧畫欲無聲，不盡賢王子母情。
踟躕拳跼各有態，未必日莫分馳能。
天長地久何終極，事已不堪回首覓。
草無南北是青青，雲有朝昏長羃羃。
琵琶恨絕妒難消，海上羝兒夢豈遥。
入見玉關天似錦，歸從金馬曉當朝。
容儀憔悴恩無骨，記問荒唐存又沒。
衛郎去我墓何斯，魏史親人禮難越。
當時一女贖元身，亂代流離更可聞。
天南地北有歸路，四海九州無故人。
文文山畫像贊
作者：劉辰翁
朝代：宋

閑居忽忽，萬古咄咄。
天風慘然，如動生髮。
如何尋約，亦念束芻。
豈其英爽，猶累形軀。
同時之人，能不顙泚。
昔忌其生，今妒其死。
春景 孤舟亂春華 其一
作者：劉辰翁
朝代：宋

天地孤舟客，東風是處家。
偶然乘興遠，不擬亂春華。
牢落無茶具，飄零自釣槎。
誤將青篛笠，撐入碧桃花。
路斷雲相覓，溪深柳又斜。
忽聞雞犬近，隨處有桑麻。
春景 孤舟亂春華 其三
作者：劉辰翁
朝代：宋

晴日孤舟好，溪流带岸斜。
浮游忘世慮，爛熳亂春華。
朝共漁穿港，暮隨鷗宿沙。
却知桃有路，惟見柳無涯。
蓑舞村村酒，罾歌處處花。
羣仙驚再見，留宿武陵家。
春景 孤舟亂春華 其二
作者：劉辰翁
朝代：宋

罨畫來兼往，孤舟自若耶。
悠悠信谿路，籍籍亂春華。
今古三高客，乾坤一葉家。
泛桃衝雨過，穿柳带烟斜。
下水隨飛燕，移梢爲惜花。
日斜歸興急，恐或見胡麻。
春景 孤舟亂春華 其四
作者：劉辰翁
朝代：宋

有客孤舟裏，風平日又嘉。
未須憐歲晚，從此亂春華。
自扣舷三版，相將水一涯。
前村隨柳色，昨夜宿桃花。
鷗浴波翻錦，漁歌影入霞。
江頭稠杏暗，子美四娘家。
春景 小水細通池 其一
作者：劉辰翁
朝代：宋

過雨山泉潤，悠悠小水同。
未嫌來脈細，更與曲池通。
花徑頻違濕，苔溝暗入叢。
却看萍破碧，未覺葉流紅。
澗壑千枝曲，乾坤一鏡中。
所嗟瓜地遠，不得灌連筒。
春景 小水細通池 其二
作者：劉辰翁
朝代：宋

小小回堤水，花陰寸步隨。
細難爲灌圃，長是曲通池。
乳竇仍從出，雲根觸處滋。
又添晴滴瀝，欲漲碧漣漪。
新綠常如雨，流紅未見詩。
昆明鯨背淺，盡日絮溝遲。
春景 新年賀太平 其一
作者：劉辰翁
朝代：宋

亂向殘年定，東風息戰塵。
太平如可待，相見賀從新。
自笑屠蘇我，誰吹畫角秦。
幾人天寶舊，重賞後元春。
賣釧猶堪醉，簪花不恨貧。
淵明今甲子，猶是晉時人。
春景 新年賀太平 其二
作者：劉辰翁
朝代：宋

相過賀新元，干戈且息肩。
不圖垂老日，還見太平年。
灰向昆明盡，春從待漏傳。
衣冠禾黍地，簫鼓杏花天。
燈市嬉遺老，旗亭卧醉仙。
山林聞好語，天下米三錢。
春景 村村自花柳 其一
作者：劉辰翁
朝代：宋

御宿長楊館，南山沁水園。
風塵猶日日，花柳自村村。
王謝人家遠，朱陳里姓存。
飄零香澗水，摇颺綠柴門。
杜曲風和雨，秦人子又孫。
細腰桃露臉，脈脈竟無言。
春景 村村自花柳 其二
作者：劉辰翁
朝代：宋

亂後新烟少，村村自物華。
周遭溪上柳，爛熳路傍花。
獨獨人沽酒，行行客賣瓜。
絮迷三戶曲，香滿四娘家。
清汴龍舟遠，玄都燕麥斜。
琵琶鞍路悄，應念浣溪紗。
春景 絕域改春華 其一
作者：劉辰翁
朝代：宋

絕域何堪久，悠悠日又斜。
未能辭客况，更自改春華。
故國三千里，荒春八九家。
一聲幽谷鳥，滿眼故園花。
漸煖回歸雁，餘寒倚暮鴉。
陌頭看過客，歌吹擁氈車。
春景 絕域改春華 其二
作者：劉辰翁
朝代：宋

絕域魂堪斷，風烟不可遮。
至今疑夢事，舉目改春華。
此處吾爲客，何言國與家。
尚存他日淚，又看一年花。
谷口遷鶑語，都城御柳斜。
茫茫皆漢土，無地種秦瓜。
春景 落花香滿泥 其一
作者：劉辰翁
朝代：宋

春去如流水，落花忙又忙。
晴泥空滿眼，陳迹尚餘香。
無計留枝上，愁人香路旁。
雨餘金谷土，風動馬嵬囊。
拾翠遺鴻爪，飛紅入燕梁。
遥憐妝墮馬，寸步斷人腸。
春景 落花香滿泥 其二
作者：劉辰翁
朝代：宋

花落秦虞兮，紛紛東復西。
舉頭無霽日，滿地是香泥。
紅雨愁如海，絮風飄上堤。
和成文杏壘，軟襯錦韉蹄。
妙舞驚飛燕，醉歸扶竹雞。
誰家採桑女，陌上自相携。
春景·一雨百泉漲
作者：劉辰翁
朝代：宋

故是春晴好，冬乾已隔年。
一番經過雨，百道漲新泉。
破屋移偏濕，荒陂斷復連。
浮山通寺驛，眢井出潮田。
地脈天能續，簷聲石亦穿。
仇池九十九，蠟屐去無緣。
春景·介山
作者：劉辰翁
朝代：宋

念舊情何及，逃虛理不還。
不因求介子，安識是何山。
公子何恩怨，覊臣自險艱。
巔崖蒼莽外，烟雨有亡間。
就使身豺虎，寧當火蒯菅。
年年寒食雨，天亦爲潺湲。
春景·仰蜂粘落絮
作者：劉辰翁
朝代：宋

採採香無據，遊蜂與絮兼。
輕吹無影落，仰抱有時粘。
欹蕊棲難穩，垂跗採未然。
花鬚紛更辨，柳雪誤相沾。
未礙餐能飽，貪看嚥欲甜。
吟安時失笑，往往似吾髯。
春景·假日從時飲
作者：劉辰翁
朝代：宋

假日故應稀，逢春喜可知。
有懷長似海，不飲亦從時。
孺子新年喜，公家弛告嬉。
悠悠聊復爾，每每一中之。
對客無辭罰，看花少待遲。
何因似山簡，暮暮習家池。
春景·公作送春詩
作者：劉辰翁
朝代：宋

春與公何厚，公嘗惜盛時。
忍於臨別日，不作送行詩。
自覺同遲暮，何堪賦別離。
衰蘭行客道，芳草斷腸詞。
明日成愁蝶，殘陽又子規。
少年誰不省，問我獨何悲。
春景·去帆春色隨
作者：劉辰翁
朝代：宋

春色終然別，開帆豈有期。
飄飄從此去，往往與之隨。
漸可孤蓬小，能令絕岸移。
殢人愁碧遠，到海落紅癡。
風自無回理，潮猶有上時。
離魂難可得，飛絮滿天涯。
春景·吹面受和風
作者：劉辰翁
朝代：宋

寒曾欺我倒，今日是和風。
吹面濃春酒，開懷受化工。
未知來暖律，政似識癯翁。
大袖猶堪滿，衰顔欲更紅。
鬢如新柳動，鼻與暗香通。
天上知何信，千花一笑中。
春景·城春草木深
作者：劉辰翁
朝代：宋

春又不知暮，城荒獨至今。
樓臺花下遠，草木雨中深。
寒食無烟綠，頹垣有月侵。
荒苔隨意古，落子又成陰。
鄰笛殘兵淚，胡琴故國心。
廢興天不語，鐘鼓遍園林。
春景·墦間
作者：劉辰翁
朝代：宋

寒食應無見，携樽炙更燔。
墦間迷舊陌，陌上乞吾墦。
麟卧新華表，鴉啼古墓門。
施施東郭客，處處樂游原。
冷眼看鵝炙，傳家自瓦盆。
若敖無麥飯，過者更銷魂。
春景·寒盡怕春銷
作者：劉辰翁
朝代：宋

飛絮新烟外，東風託信遥。
春猶有寒否，寒盡怕春銷。
畫閣圍紅獸，行鞭裹黑貂。
便無三月雨，也不再花朝。
倚翠還輕扇，飛紅共落潮。
少年宜秉燭，莫負可憐宵。
春景·寒食四鄰清
作者：劉辰翁
朝代：宋

寒食掩柴荆，春郊無意行。
極知三日近，并覺四鄰清。
綠暗鴉銜紙，晴明笛賣餳。
朱陳前社遠，王謝斷烟橫。
鶴表憐城冢，鯖盤冷客卿。
昭丘茅屋破，千載見人情。
春景·寒食少天色
作者：劉辰翁
朝代：宋

風雨待晴難，人間熟食盤。
從來天色少，偏向暮春寒。
宮女斜偏冷，家人火自鑽。
烟光籠綵索，雲影壓欄干。
村落花如紙，風流絮作團。
不能韋杜曲，見月憶長安。
春景·寒食月明雨
作者：劉辰翁
朝代：宋

寒食娛清夜，飛紅已滿城。
日懸春又暮，月是雨中明。
漢苑傳新燭，鄜州憶故京。
柳梢眉黯黮，花上淚縱橫。
人立斜河澹，晨占上冢晴。
綿田烟泣露，天老豈無情。
春景·山歸萬古春
作者：劉辰翁
朝代：宋

萬古山如此，青青歲歲新。
自憐看到老，未有不歸春。
雲樹曾經別，鶑花不棄貧。
自迎東太乙，重作葛天民。
一燒迷千仞，三開見幾秦。
八公花下飲，仍是少年人。
春景·新火起新烟
作者：劉辰翁
朝代：宋

風雨暗綿田，春愁百五天。
故人成故俗，新火起新烟。
自用青楓後，何如墨突前。
人間寒食改，天上蠟薪傳。
當戶三星出，齊州九點連。
人心思漢德，猶望死灰然。
春景·明月逐人來
作者：劉辰翁
朝代：宋

人影光相亂，月明燈市開。
依依隨馬去，故故逐人來。
勝賞春三五，流光酒一杯。
爲君分綺席，同我上瑶臺。
扶路傾相就，分襟逝却回。
玉山人醉矣，健到莫驚猜。
春景·春來常早起
作者：劉辰翁
朝代：宋

世事懽娛夢，芳心老未灰。
每常須起早，豈獨爲春來。
自與韶光約，長應倒載回。
久無朝馬動，漫道曉鴉催。
秧事侵晨理，花期昨夜開。
誤令圯上者，見謂有心哉。
春景·春來祇欠花
作者：劉辰翁
朝代：宋

道是春來也，春猶似未來。
亦知爲日久，祇是欠花開。
殘雪依然在，東風幾許回。
空令一杯酒，更憶去年梅。
萬里寒如信，千林巧莫催。
詩成天一笑，紅綠半爭魁。
春景·春燕巢林
作者：劉辰翁
朝代：宋

燕子故依人，重來跡已陳。
主樓空舞地，林木自巢春。
無復郊迎乙，惟應語訴辛。
乾坤一枝土，風雨畫梁身。
荒草歌塵遠，頹松社屋新。
尋常空巷裏，憶着舊家貧。
春景·春色在鄰家
作者：劉辰翁
朝代：宋

春色闌珊去，朱門懶夢華。
悠悠看蝶翅，往往在鄰家。
暖日明金谷，光風媚浣沙。
似聞携手笑，疑有隔牆花。
望眼穿銀漢，香塵透綠紗。
是誰窺宋玉，憔悴一枝斜。
春景·春草步步綠
作者：劉辰翁
朝代：宋

何苦懷芳草，無情綠又新。
年年生古道，步步是青春。
愁碧連分袂，飛紅墮舞茵。
一筇當秀野，萬里亦隨人。
莽蒼成蕪楚，烟緜又入秦。
長安紅紫陌，羅襪已生塵。
春景·春風花草香
作者：劉辰翁
朝代：宋

高下花成谷，烟綿草際空。
以香爲世界，布馥是春風。
駘蕩蛛絲外，顛狂蝶夢中。
汀洲仙藥市，天地錦薰籠。
澧浦遺余綠，昌州絕世紅。
餘芳猶可藉，應恨耿匆匆。
春景·暗水流花徑
作者：劉辰翁
朝代：宋

日出習池遊，晴簷水不收。
幾回經草暗，一逕带花流。
汩汩何從至，青青自欲浮。
但疑紅雨漲，不似御溝愁。
靜聽鳴金谷，行迷失玉鈎。
凌波羅襪潤，大是斷橋頭。
春景·杖藜入春泥
作者：劉辰翁
朝代：宋

步出浣花溪，兒童識杖藜。
逝將隨晚景，獨自入春泥。
九節閑堪愛，百錢相與携。
行從竹雞裏，徑到子規西。
屐弊猶須蠟，壺傾可得提。
暮歸驚倒載，笑倒白銅鞮。
春景·林花掃更落
作者：劉辰翁
朝代：宋

花外愁如海，持觴爲掃林。
猶深猶可惜，更落更難禁。
片片春將盡，三三徑莫尋。
青苔纔列席，紅雨又沾襟。
不是乘風去，應如立雪深。
柳綿欺我老，旋拂遍能侵。
春景·柳塘春水漫
作者：劉辰翁
朝代：宋

柳外澹烟光，芊綿去路長。
風花隨世界，春水漫池塘。
手種青青許，堤回曲曲香。
綠猶深舊雨，流不動斜陽。
濠上知魚樂，橋邊看燕忙。
欄干風起晚，人影皺羅裳。